

 המכללה לביטחון לאומי

 מחזור מ"ו, 2019-2018

**הרפובליקה של הודו**

מגישים: קובי פאר ודגנית שי

אפריל 2019

## **תוכן עניינים**

[לוח זמנים 3](#_Toc7376487)

[מידע כללי 5](#_Toc7376488)

[גיאוגרפיה ואקלים 7](#_Toc7376489)

[היסטוריה 8](#_Toc7376490)

[ממשל ופוליטיקה 10](#_Toc7376491)

[**תמורות פוליטיות** 11](#_Toc7376492)

[**בחירות בהודו - מאי 2019** 12](#_Toc7376493)

[כלכלה ותעסוקה 19](#_Toc7376494)

[סוגיות חברתיות 26](#_Toc7376495)

[אוכלוסייה ודת 29](#_Toc7376496)

[צבא ועימותים צבאיים 31](#_Toc7376497)

[**מבנה הצבא** 31](#_Toc7376498)

[**עימותים צבאיים** 32](#_Toc7376499)

[**חבל קשמיר - סכסוך בין הודו לפקיסטן** 33](#_Toc7376500)

[קולנוע - בוליווד 35](#_Toc7376501)

[קולינריה 36](#_Toc7376502)

[דלהי 38](#_Toc7376503)

[**היסטוריה** 39](#_Toc7376504)

[**אתרי תיירות** 40](#_Toc7376505)

[מומבאי 42](#_Toc7376506)

[**היסטוריה** 42](#_Toc7376507)

[**כלכלה ותעסוקה** 43](#_Toc7376508)

[**דמוגרפיה** 44](#_Toc7376509)

[**תחבורה עירונית** 44](#_Toc7376510)

[**אסונות ופיגועי טרור** 45](#_Toc7376511)

[**אתרי תיירות** 45](#_Toc7376512)

## **לוח זמנים**

| **יום** | **שעה** | **מופע** | **מקום** |
| --- | --- | --- | --- |
|  |  |  |  |
| **שישי, 10.5.19 - רשות** | 7:25 | נחיתה |  |
|  | 12:00-12:55 | טיסה לג'אייפור |  |
|  | 12:55-13:30 | צ'ק אין | Samode Haveli |
|  | 13:30-18:40 | סיור בעיר |  |
|  | 20:00-20:30 | ארוחת ערב |  |
|  |  |  |  |
| **שבת, 11.5.19, רשות** | 7:25 | ארוחת בוקר |  |
|  | 8:30-13:00 | Amber Fort |  |
|  | 13:00-17:00 | Jaipur Bazar |  |
|  | 3:30 | יציאה לשדה והמראה לדלהי |  |
|  |  |  |  |
| **ראשון, 12.5.19** | 7:25 | נחיתה |  |
|  | 8:30-9:00 | נסיעה למלון |  |
|  | 9:00-9:30 | ארוחת בוקר | Taj Palace |
|  | 9:30-20:00 | נסיעה וסיור בטאג' מאהאל |  |
|  | 20:00-20:30 | ארוחת ערב | Taj Palace |
|  |
| **שני, 13.5.19** | 7:30-8:30 | ארוחת בוקר | Taj Palace |
|  | 8:30-9:00 | תדריך |  |
|  | 9:30-9:45 | פגישה עם סגן ראש המודיעין והקש"ח | South Block |
|  | 9:45-10:30 | סקירה על אתגרי הביטחון הלאומי של הודו | South Block |
|  | 11:00-13:45 | ביקור ב-NDC – סקירה על המכללה, סיור, השתתפות בהרצאה, מפגש עם חניכים וארוחת צהריים | NDC |
|  | 14:15-15:30 | ביקור בבית הנשיא/פרלמנט |  |
|  | 16:30-17:30 | הרצאת חבר פרלמנט (במידה ואין ביקור בבית הנשיא) |  |
|  | 17:30-18:30 | התארגנות במלון |  |
|  | 19:30 | ארוחה בבית הנספח |  |
|  |
| **שלישי, 14.5.19** | 7:30-8:15 | ארוחת בוקר וצ'ק אאוט | Taj Palace |
|  | 9:00-10:00 | סקירת שגריר ישראל בהודו | שגרירות |
|  | 10:00-11:00 | הרצאה על הביטחון הלאומי בהודו | שגרירות |
|  | 13:40-14:50 | טיסה לאמריצר |  |
|  | 16:15-17:00 | טקס הדגלים | Wagah border |
|  | 18:00-20:00 | ביקור במקדש הזהב |  |
|  | 21:00-22:00 | ארוחת ערב | Taj Sawarna |
|  |
| **רביעי, 15.5.19** | 8:00-9:00 | ארוחת בוקר וצ'ק אאוט | Taj Sawarna |
|  | 9:30-11:30 | סקירת מפקד הגזרה וסיור בגבול |  |
|  | 13:30-16:30 | טיסה למומבאיי |  |
|  | 17:30-19:30 | סיור במומבאיי |  |
|  | 19:30-20:30 | ארוחת ערב + צ'ק אין | Taj Mahal Palace |
|  |
| **חמישי, 16.5.19** | 7:30-8:15 | ארוחת בוקר | Taj Mahal Palace |
|  | 9:00-9:30 | פגישה עם ראש אגף מבצעים בפיקוד | Navy |
|  | 9:30-11:00 | סקירה על האתגרים הימיים של הודו | Navy |
|  | 11:30-13:00 | סיור בבורסה וסקירה על הכלכלה ההודית | הבורסה של מומבאי |
|  | 13:30-15:30 | ארוחת צהריים וסיכום פנימי | Taj Mahal Palace |
|  | 15:30-19:30 | זמן חופשי |  |
|  |  | נסיעה לשדה והמראה לארץ |  |

##

## **שאלות חקר ספציפיות להודו**

* היבט מדיני - יחסי חוץ של הודו מול המעצמות (ארה"ב, רוסיה, סין). כיצד בא לידי ביטוי ביחס אלינו?
* היבט ביטחוני - מדינה הנמצאת בסכסוך ממושך עם פקיסטן. כיצד בא לידי ביטוי וכיצד משפיע על הקשר עמנו?
* היבט כלכלי - מדינה המעוניינת להיות מעצמה. כיצד הדבר בא לידי ביטוי?
* היבט חברתי - אתגרים ומגמות עומק חברתיים בהודו וסיכונים הגלומים בהם.

**שאלות חקר כלליות**

* מהי התרבות האסטרטגית, הגישה האסטרטגית וכיצד באה לדיי ביטוי ה"אחרות"?
* הצגת מבנה השלטון כלפי חוץ ופנים וכיצד מתקבלות החלטות.

## **מידע כללי**

הודו היא **המדינה השביעית בגודלה בעולם בשטחה והשנייה בעולם בגודל אוכלוסייתה** (לאחר סין), המונה **יותר ממיליארד נפש** הדוברים **למעלה ממאה שפות שונות**. הממשל בהודו הוא דמוקרטי. כנגזרת מכך, הודו היא גם הדמוקרטיה הגדולה ביותר בעולם.

הודו **מחולקת לעשרים ותשע מדינות** (ובכל מדינה יש חלוקה נוספת למחוזות), שש טריטוריות איחוד, וטריטוריה אחת של בירת המדינה - דלהי.



כמדינה בעלת נשק גרעיני באופן רשמי וכמעצמה אזורית, להודו הצבא השלישי בגודלו בעולם מבחינת כוח אדם, והיא המדינה בעלת תקציב הביטחון החמישי בגודלו.

## **גיאוגרפיה ואקלים**

הודו נמצאת בדרום אסיה, **שטחה 3,287,590 קמ"ר**, שוכנת על רוב תת-היבשת ההודית. תת-היבשת היא חצי אי המוקף משלושת עבריו באוקיינוס ההודי, נמצא על הלוח ההודי, שהוא חלק מהלוח הטקטוני ההודי-אוסטרלי.

להודו קו חוף באוקיינוס ההודי שאורכו למעלה מ-7,000 קילומטרים, והיא **גובלת בפקיסטן במערב; בנפאל, בסין ובבהוטן בצפון-מזרח; ובבנגלדש ובמיאנמר במזרח**. מלבד מדינות אלה, קרובה הודו למספר מדינות-אי באוקיינוס ההודי: סרי לנקה, המלדיביים ואינדונזיה.

הודו מחולקת לאזורים הבאים: הרי ההימלאיה, שפלות הנהרות הגדולים, מדבר טהאר ורמת דקאן.

בירת הודו היא ניו דלהי. ערים חשובות נוספות: קולקטה (לשעבר כלכותה), מומבאי (לשעבר בומביי), צ'נאי (לשעבר מדרס), בנגלור, אחמדאבאד, היידראבאד, קאנפור, נאגפור, פונה, לאקנאו, אגרה, ורנאסי.

האקלים במרבית שטחה של הודו הוא מונסוני. יש שלוש עונות עקריות בהודו: עונה שחונה וקרה יחסית (אוקטובר עד פברואר), עונה שחונה וחמה (פברואר עד יוני), ועונה גשומה וחמה (יוני עד ספטמבר) בה יורדים גשמי המונסון, הגורמים לעיתים קרובות להצפות ולאובדן בנפש וברכוש. עם זאת, בין חלקי הודו, ניכר הבדל רב בכמויות המשקעים.

## **היסטוריה**

במאה ה-19 הייתה הודו קולוניה של האימפריה הבריטית. היא זכתה בעצמאות בשנת 1947, לאחר מאבק מתמשך, אלים בחלקו.

מאבקה הארוך של הודו לעצמאות החל רשמית ב-1885, כשנוסד הקונגרס הלאומי ההודי. הקבוצה מצאה מנהיג גדול בדמותו של **מוהנדס קרמצ'נד גאנדי**. גאנדי היה עורך דין שחונך בשיטה הבריטית, הוא השתמש בהפגנות לא אלימות שלהן קרא "סטיאגרה" כדי למחות נגד השלטון הבריטי בהודו. מאמיניו נהגו לשבת ברחובות ללא תנועה, אפילו אם המשטרה הכתה אותם. גאנדי אמר למאמיניו לא לקנות מוצרים בריטיים ולא לעבוד עבורם. הוא בילה שנים אחדות בכלא ושבת רעב לעיתים קרובות.

הצבא הבריטי פתח באש נגד קבוצת הודים שהפגינו ב"סטיאגרה" בעיר אמריטסר ב-1919. כתוצאה מכך נהרגו 400 איש לא חמושים. אירוע זה נחשב **לנקודת המפנה במאבק לעצמאות הודו**. המאבק לעצמאות נשא פרי, ולבסוף הכריז המשנה למלך, הלורד לואי מאונטבטן, כי השלטון הבריטי יסתיים ב-14 באוגוסט 1947, אולם **הודו תחולק בין מדינה הינדית - הודו, למדינה מוסלמית - פקיסטן**, בניגוד לחזונו של גאנדי לחיים משותפים של מוסלמים והינדים בהודו אחת. בגלל אזהרות של אסטרולוגים מפני ביש מזל ביום העצמאות המיועד, הוכרזה עצמאות הודו רק למחרת, 15 באוגוסט 1947, וכך הכריז ראש הממשלה הראשון של הודו, ג'ווהרלל נהרו: "בשעת חצות, כשהעולם ינום את שנתו, תתעורר הודו לחיים ולחירות."

בחודש שאחרי החלוקה, התבצעו חילופי אוכלוסין רוויי דמים בין שתי המדינות החדשות. היה זה טרנספר של 4 מיליון הינדים ומוסלמים שהעבירו את ביתם לצד השני של הגבול. במהומות בין הינדים ומוסלמים שאירעו בעקבות אירוע זה נהרגו כחצי מיליון אנשים. על ידי שביתות רעב הצליח גאנדי לגרום להפסקת המהומות בכלכותה ובדלהי, אך ב-1948 הוא נרצח על ידי קנאי הינדי, שחשב שהקו שהוא נוקט כלפי המוסלמים הוא רך מדי.

מאז הכרזת העצמאות של שתי המדינות, נותר **אזור חבל קשמיר במחלוקת קשה בין הודו לפקיסטן**. ימים ספורים לאחר הכרזת העצמאות, החלה המלחמה ההינדו-פקיסטנית הראשונה, שנמשכה מ־1947 ועד 1949 ונסבה סביב עתיד החבל. הפסקת האש בסוף הלחימה הותירה בידי הודו שני שלישים מהשטח. גם ב-1965 וב-1971 אירעו מלחמות בין המדינות שמרכזן חבל קשמיר. אף על פי שפקיסטן הפסידה ברוב הקרבות, גורל האזור טרם הוכרע, ועדיין מתרחשים באזור פיגועי טרור וסכסוכי גבול מקומיים בין הצבאות. מצב זה גורם לאי יציבות מתמדת בין הודו לפקיסטן, שאף הוביל למרוץ חימוש גרעיני בין שתי המדינות, שהגיע לשיאו בשורה של ניסויים גרעיניים שערכו שתי המדינות ב- 1998, במקביל לניסיונות שנעשו על ידי האו"ם ליישב את הסכסוך בדרכי שלום.

ב-1999 פרץ משבר קרגיל לאחר שחיילים פקיסטנים בלבוש אזרחי ובסיוע מיליציה איסלאמית השתלטו על מספר עמדות הודיות באיזור קרגיל. במהלך המשבר החליפו ביניהן הודו ופקיסטן איומים גרעיניים ואף פתחו בהכנות במערכים הגרעיניים שלהם. בסופו של דבר, לאחר התערבות של ארה"ב, נאלצה פקיסטן לסגת ללא תנאי מהעמדות שנכבשו.

## **ממשל ופוליטיקה**

מאז עצמאות הודו שלטה בה ברוב התקופה עד שנת 2014 מפלגת הקונגרס הלאומי ההודי, למעט מספר תקופות קצרות. בראשות המפלגה עמד מהטמה גנדי ועם קבלת עצמאותה של הודו, עברה ההנהגה לידי של ג'ווהרלל נהרו, שהיה גם לראש הממשלה ההודי. לאחר מותו עברה ההנהגה לבתו אינדירה גנדי, ששימשה גם כראשת ממשלה ונרצחה ב-1984 על ידי שני שומרי ראשה הסיקים על רקע העימותים במקדש הזהב באמריצר (בו נבקר). עם מותה עברה ההנהגה לנכד, רג'יב גנדי, ששימש כראש ממשלה ונרצח ב-1991 על ידי מחבלת מתאבדת טאמילית מסרי-לנקה. אלמנתו של רג'יב, סוניה, ממוצא איטלקי, הפכה למנהיגת מפלגת הקונגרס הלאומי, אך סירבה לכהן כראש ממשלה עם זכיית מפלגתה בבחירות של 2004. כיום משמש בנה, רהול, נינו של נהרו, כמנהיג המפלגה. חוץ מאשר בשתי תקופות קצרות בשנות השבעים והשמונים, והחל משנת 2014 אז עלתה לשלטון מפלגת העם ההודית בראשותו של נרנדרה מודי.

בשנות ה-90 עוצבה מחדש הפוליטיקה הפנימית של הודו מחדש, כשנאמנויות ישנות על פי קאסטה, אמונה ואתניות פינו את מקומם למפלגות אזוריות קטנות רבות.

בהתאם לחוקתה, הודו היא "**רפובליקה ריבונית, סוציאליסטית, חילונית ודמוקרטית**". בדומה לארצות הברית, להודו **צורת ממשל פדרלית**. עם זאת, לממשל המרכזי בהודו כוח רב יותר מאשר למדינות המרכיבות את הודו, **והממשל המרכזי עוצב על פי הדגם הבריטי**. יש ביכולתו של הממשל המרכזי לפטר ממשלות של מדינות במקרה שאף מפלגה אינה מסוגלת להקים ממשלה בראשותה, או בהתקיים סעיפים מסוימים המוגדרים בחוקה. כן יש ביכולתו של הממשל המרכזי להטיל על מדינה שלטון פדרלי ישיר, הידוע כשלטון הנשיא.

הממשלה מפעילה כוחות מנהליים נרחבים בשם **הנשיא**, אשר **תפקידיו הם במידה רבה טקסיים**. הנשיא וסגנו נבחרים באופן בלתי ישיר אחת ל־5 שנים על ידי מועצה בוחרת מיוחדת. סגן הנשיא תופס את תפקיד הנשיאות במקרה של מוות או התפטרות של הנשיא המכהן.

**הפרלמנט ההודי** (הידוע בשמו סנסאד) מורכב משני בתים:

**הבית העליון - רג'יה סבהה** (מועצת המדינות), בן 250 חברים, הנבחרים אחת ל-6 שנים וכל שנתיים מתחלף שלשי מהם. 238 מחבריו נבחרים על ידי בתי המחוקקים של המדינות (29 במספר) והטריטוריות המאוחדות (7 במספר) והנשיא ממנה 12 נוספים בעלי מומחיות במדע או באמנות. הבית העליון מזכיר את בית הלורדים בבריטניה.

**הבית התחתון - לוק סבהה** (בית העם), בן 545 חברים, מהם 543 נבחרים בבחירות רוביות (כמפורט בהמשך) ושניים ממונים על ידי הנשיא מקרב הקהילה האנגלו-הודית.

הכוח הביצועי הלאומי מרוכז בידי **מועצת שרים** (קבינט), **המונהגת על ידי ראש ממשלת הודו**. מועצת השרים אחראית כלפי הלוק סבהה. בדומה לנהוג בישראל, **הנשיא ממנה לתפקיד ראש הממשלה את האדם שהוצע לכך על ידי מרבית חברי הלוק סבהה**. רוב זה ניתן להשיג הן על ידי מפלגה שזכתה ברוב מוחלט והן על ידי צירוף של סיעות בפרלמנט ההודי. לאחר מכן, מתייעץ הנשיא עם ראש הממשלה ובסוף התהליך ממנה שרים הכפופים לראש הממשלה. בפועל, אין לנשיא שום שיקול דעת את מי למנות לראש הממשלה, חוץ מאשר במצבים בהם שום מפלגה או צירוף מפלגות אינם מהווים רוב מוחלט בלוק סבהה. מרגע מינוי ראש הממשלה, אין לנשיא כל שיקול דעת בנוגע לכל עניין אחר, לרבות מינוי שרים. אולם כל החלטות הממשל המרכזי כוללות את שמו באופן סמלי.

לכל אחת מ-29 המדינות בהודו יש ממשלה נבחרת משל עצמה בראשות "צ'יף מיניסטר", וכל טריטוריה נשלטת על ידי מנהלן הממונה על ידי השלטון הפדרלי המרכזי. בתי המחוקקים של כמה מהמדינות מורכבים משני בתים, בדומה לפרלמנט הלאומי.

מאז הכרזת העצמאות נקט הממשל ההודי **גישה סוציאליסטית** הכוללת **שליטה ריכוזית ממשלתית ובקרה על היוזמה החופשית**, בין היתר בשל תלותה הכלכלית דאז בברית המועצות. התפרקות הגוש המזרחי בראשית שנות ה-90, הביאה ל**תהליך** **ליברליזציה** בהודו, שהפחיתה את הבקרה הממשלתית על השקעות חוץ במקביל להפרטה של חברות, בעיקר אלו שהיו בשליטת מדינות הודו.

### **תמורות פוליטיות**

מתוך סקירה של משרד הכלכלה והתעסוקה

במאי 2014 התיישב על כיסא ראש ממשלת הודו נרנדרה מודי, מנהיג מפלגת BJP. בעברו הצהיר מודי, כי יש שתי מדינות שהוא מעריץ בעולם: יפן וישראל. עליית מפלגת ה-BJP לשלטון פתחה בפני ישראל "מסלול ירוק" לגורמי ממשל וקובעי מדיניות בכל תחום ותחום וקיימת תחושה שהפקידות והמגזר העסקי שמים עינם על ישראל.

בשנתיים האחרונות, נפגשה הצמרת המדינית של הודו וישראל בתדירות ובבכירות כפי שלא קרה מעולם. חברות גדולות וחזקות במשק ההודי, קונגלומרטים רבי השפעה, בוחנים כיצד למנף את שיתוף הפעולה בין הכלכלות. התחום הבולט הוא התחום הביטחוני אך גם - מים, חקלאות, תעשיית האלקטרוניקה והמוליכים למחצה, סייבר ועוד.

### **בחירות בהודו - מאי 2019**

|  |
| --- |
| **תקופת ההצבעה: אפריל ומאי 2019****היעד: הפרלמנט, 545 מושבים****מס' בעלי זכות בחירה: 900 מיליון****מספר קלפיות: 800,000****מספר** **עובדים ואנשי ביטחון בקלפיות: 11 מיליון****מועד פרסום התוצאות: 23.5.19** |

כתבה: 900 מיליון מצביעים וכמעט אפס תקלות: כך בוחרים בדמוקרטיה הגדולה בעולם

09.04.2019, גרדיאן

ליותר משמינית מהאנושות תהיה הזדמנות להצביע באפריל ובמאי 2019 בבחירות הכלליות. מצביעים אלה דוברים 22 שפות רשמיות ואלפי דיאלקטים. עשרות מיליונים מהם מעולם לא למדו או ילמדו לקרוא. הם יצביעו מהרי ההימלאיה שבצפון ועד לאיי ניקובר ואנדמן בדרום; בקהילות שבטיות ללא מים זורמים או חשמל; בשכונות הדרומיות המעודנות של דלהי ובשכונות העוני הצפופות של מומבאי.

ואם זה לא מסובך מדי, **החוק ההודי קובע ששום מצביע לא ייאלץ לנסוע יותר משני ק"מ מביתו לתחנת ההצבעה הקרובה ביותר** – במדינה השביעית בגודלה בעולם מבחינת שטח. בשל האתגר הלוגיסטי הגדול, **ועדת הבחירות עורכת הצבעות בשבעה שלבים במשך ארבעה שבועות**. התוצאות צפויות ב-23 במאי.

הליך ההצבעה שמתפרש על פני כמה שבועות מאפשר ל-11 מיליון עובדי קלפיות ואנשי ביטחון לנהל **יותר מ-800 אלף קלפיות**. וחשוב מכל, ההליך מאפשר לכוחות הביטחון הפדרליים – שנודעו ככאלה שקשה להשפיע עליהם או להפחיד אותם כמו השוטרים המקומיים – לאבטח כל קלפי בצורה טובה. המסה העצומה של עובדים ומכונות **הצבעה משונעת ברחבי המדינה בכלי רכב, מסוקים, תעלות, פעילים, עגלות שוורים וסירות. העלות הכוללת של הבחירות במדינה עומדת על יותר מחמישה מיליארד דולר**.

כל אזרח הודי מעל גיל 18 זכאי להצביע, כל זמן שאיננו בכלא, הוכרז לא כשיר נפשית או הורשע בעבירות בחירות כמו שוחד. ספר הבחירות השנה כולל **900 מיליון מצביעים** – פי שלושה מאוכלוסיית ארה"ב. יותר מ-84 מיליון מהם יצביעו לראשונה, דבר שהופך את שאיפותיהם של הצעירים ההודיים לסוגיית בחירות מרכזית. בשנים האחרונות אפשרו הרשויות ההודיות הצבעה גם לאזרחים שמתגוררים בחו"ל.

ועדת הבחירות ההודית מתחייבת להבטיח שכולם יוכלו להצביע. במחוז במדינת קראלה, למשל, נרשם ב-2004 רק אדם להצביע. הרשויות ניסו לשכנע אותו לנסוע לקלפי באזור אחר אולם הוא סירב. כך יצא שצוות של שישה אנשים הקימו קלפי עבור אדם אחד בלבד, שאגב נתן להם להמתין לו חמש שעות עד שהופיע בקלפי.

איך מתנהלות הבחירות?

בהודו מצביעים באמצעות מכונות הצבעה אלקטרוניות בגודל תיק מסמכים. אמצעים אלה שנויים במחלוקת. מפלגות במדינה טוענות דרך קבע שפורצים למכונות, מתכנתים אותן לטובת המפלגה השלטת או שמאטים את עבודתן באזורים שבהם מפלגת השלטון חלשה. אף אחת מטענות אלה לא הוכחה מעולם.

ב-2017 הזמינה ועדת הבחירות הכללית את כל המפלגות לנסות לפרוץ למכונות ההצבעה האלקטרוניות. אף מפלגה לא הצליחה לעשות זאת. לפי אנשי ועדת הבחירות, מכונות ההצבעה האלקטרוניות ידידותיות יותר לסביבה ולא ניתן לחבל בהן או לגנוב אותן כפי שניתן לעשות לתיבות הצבעה מלאות בפתקים.

איך עובדת שיטת הבחירות?

ההצבעה לבית התחתון (לוק סבהה, או בית העם) נערכת בשיטה הרובית. כלומר, הזוכה במספר הקולות הגבוה ביותר על מושב מסוים מוכרז כמנצח, גם אם קיבל פחות מ-50% מהקולות. מבקרי השיטה טוענים שהיא מובילה לסתירות בין מספר הקולות שמקבלת מפלגה לבין מספר המושבים שהיא זוכה בפרלמנט. בבחירות הקודמות, למשל, קיבלה מפלגת בהאראטיה ג'אנאטה BJP) ) ההינדית-לאומנית 31% מהקולות וזכתה ב-282 מושבים – 114 מושבים יותר ממה שהיתה מקבלת לו היו נערכות בחירות בשיטה היחסית, שבה מחולקים המושבים באופן יחסי לחלוקת קולות הבוחרים. יריבתה המרכזית, מפלגת הקונגרס, קיבלה 19% בבחירות האחרונות, אבל זכתה ב-44 מושבים בלבד – 61 מושבים פחות ממה שהיתה מקבלת בבחירות בשיטה היחסית.

שיעור ההצבעה בהודו עומד בדרך כלל על סביבות 60%, אולם ב-2014 נרשם שיא של 66.4% - ביטוי למומנטום הגדול שצברו ראש הממשלה נרדנרה מודי ומפלגת BJP בראשותו.

מה לגבי זיופים ואלימות במהלך ההצבעה?

ברוב המכריע של המדינה, הבחירות בהודו מתנהלות בדרך כלל ללא תקלות. שום קלפי איננה מושלמת, והמפלגות מאשימות תמיד זו את זו בהפרת "קוד ההתנהגות" שמורה למועמדים כיצד לנהל קמפיין. הילרי קלינטון הדהדה ב-2011 את עמדותיהם של רבים כשאמרה שהבחירות בהודו הן מודל ודוגמה לעולם.

עם זאת, מאז שנות ה-70 היתה האלימות חלק בלתי נפרד מהבחירות – אם כי לא ברמה כה חמורה שמאיימת על ההליך. האיום המשמעותי ביותר על הליך ההצבעה נמצא באזורי לחימה בין כוחות הממשלה לבין מורדים מאואיסטים, המקיפים חלקים משמעותיים מהודו, והוא נמשך זה יותר מ-50 שנה.

האם פייק ניוז ישחקו תפקיד גדול בבחירות?

מספר ההודים שמחוברים לרשת עומד כיום על 500 מיליון, יותר מכפול מהמספר ב-2014. כך לפי איגוד האינטרנט והסלולר של הודו. המפלגות הפוליטיות הגדולות הקימו רשתות שבהן עובדים עשרות אלפי פעילים שמסייעים להן להפיץ את מסריהן בפייסבוק, טוויטר, וואטסאפ והאפליקציה טיקטוק הפופולרית מאוד בקרב בני הנוער.

דברים רבים שמופצים ברשתות ההודיות שקריים. למשל, תמונות של אשה בביקיני שנטען כי היא סוניה גנדי, לשעבר מנהיגת מפלגת הקונגרס הלאומי ההודי. למעשה, תמונות אלה הראו את אורסולה אנדרס, נערת בונד הראשונה.

ועדת הבחירות בהודו יכולה לעשות מעט מאוד כדי לעצור את זרימת המידע הכוזב. אולם **הרשויות במדינה עשו הסכם עם הרשתות החברתיות הגדולות בניסיון להסיר במהירות האפשרית תכנים שקריים**. האפליקציות עצמן משתפות פעולה עם חברות תקשורת כדי לבצע בדיקת עובדות, והן גם מזהירות את המשתמשים שלהן לא להאמין לשום דבר שהם קוראים.

מתי נדע את התוצאות?

**יום ספירת הקולות נקבע ל-23 במאי**. כל מחוז יתחיל לחשב את הקולות מכל הקלפיות מסביבות השעה שמונה בבוקר (שעון מקומי). במקרה של תוצאה ברורה, כפי שהיה ב-2014, הרכב הממשלה ההודית הבאה עשוי להתברר כבר בשעה 12:00. במקרה שיהיה קרב צמוד אז יידחה פרסום התוצאות לערב. אם אף מפלגה לא תכריז על ניצחון, צפויים ימים רבים של ויכוחים ומריבות עד שתוקם קואליציה.

הליך הקמת קואליציות בהודו עשוי לפעמים להיות מלוכלך הרבה יותר מקמפיין הבחירות עצמו. מפלגות מואשמות בדרך כלל בניסיון לפתות יריבים לחצות את הקווים עם הבטחות למשרות שרים, פרויקטים לבוחרים שלהם או מזוודות כסף.

בשנים האחרונות נרשמה עלייה ב"**פוליטיקת אתרי נופש**" שבמסגרתה מנהיגי מפלגות משכנים את חבריהן באתרי נופש חמישה כוכבים ומחרימים את הטלפונים שלהם כדי למנוע מהם לקבל הצעה לעבור לצד היריב.

לאחר שחציית הקווים הפכה לתופעה רחבה בשנות ה-60 וה-70 – מחוקק במדינה הריאנה החליף ב-1967 מפלגות שלוש פעמים – הוכנס לחוקה ההודית **חוק נגד עריקות**. על הנייר, החוק אוסר על חברי מפלגה נבחרים לעבור למפלגה אחרת או להצטרף למפלגות חדשות אחרי הבחירות. אולם בפועל, **החוק לא מיושם באופן עקבי וחגיגת השופינג של המפלגות עדיין נמשכת**.

על מה מצביעים בבחירות?

**הבחירות קובעות את הרכב ה"לוק סבהה", הבית התחתון של הפרלמנט שבו 545 מושבים**. **הגוף הפוליטי שמצליח להקים קואליציה הופך לממשלה ומנהיגו לראש הממשלה**.

מה מוטל הפעם על הכף בבחירות בהודו?

ראש הממשלה מודי ותומכיו טוענים שהודו מבססת את עצמה כמעצמה עולמית. לדבריהם, למדינה יש מנהיג שניצל את הרוב הגדול שלו בפרלמנט כדי להוציא לפועל כמה רפורמות חשובות, כמו למשל מס על סחורות ושירותים, שירותי רפואה בחינם לעניים וחוק פשיטת רגל לאומי. אולם כל היסודות ל"הודו החדשה" עדיין לא הונחו. תומכיו של מודי אומרים שהוא זקוק לכהונה נוספת כדי ליישם רפורמה בנושא אדמות, תוכנית ביטוח לאומי בכלל המדינה וחיזוק המאגר הביומטרי הגדול בעולם. הבייס של מודי במפלגה הלאומנית יאמר גם: ראש הממשלה זקוק לזמן נוסף כדי לעצב מחדש את אופייה ומוסדותיה של המדינה. כלומר, להפוך אותה מהגרסה החילונית ורב-תרבותית של ראש הממשלה הראשון ג'ווהרלל נהרו לאומה הינדית שהיא בבסיסה של המדינה.

יריביו של מודי, בהם נשיא מפלגת הקונגרס רהול גנדי, טוענים שראש הממשלה העביר את חמש השנים האחרונות בערעור המוסדות החופשיים של המדינה: התערב בבית המשפט העליון, הפחיד את התקשורת, ערער את הבנק המרכזי ועודד את המשטרה לעצום עין לנוכח תקיפות של מוסלמים ומיעוטים אחרים על ידי כנופיות הינדיות. לטענת המבקרים, מודי לא הצליח לייצר מקומות עבודה חדשים, הורס את תדמיתה של הודו כמדינה סובלנית ונותן יחס מועדף לבעלי הון ותאגידי ענק עשירים על פני העניים.

הסגנון הכוחני של מודי ספג ביקורת חריפה. מנהיגי אופוזיציה עם אג'נדות שונות חברו יחד כדי להקים בריתות נגד מודי. די ברור שמפלגה אחת לא תוכל להפיל את מודי מהשלטון, אולם קואליציה רחבה של מנהיגים עשויה להיות הפתרון של האופוזיציה לראש הממשלה ההודי.

מה אומרים הסקרים?

הזירה הפוליטית בהודו מורכבת ביותר עם **אלפי מועמדים ומאות מפלגות** שמנסות להקים **קואליציות שחוצות הבדלים בין קאסטות, דתות ושפות**. אפילו הסוקרים במדינה מתקשים להבין את מה שמתרחש לפני הבחירות ורק מעטים הצליחו לחזות באופן מדויק את התוצאה של שלוש מערכות הבחירות האחרונות.

בחודש דצמבר, מפלגתו של מודי הפסידה ביום אחד בבחירות שנערכו בשלוש מדינות. סקרים שנערכו בשני החודשים הראשונים של 2019 הראו שמפלגת השלטון מאבדת מושבים וגם את הרוב שלה בפרלמנט, אם כי היא נשארת המפלגה הגדולה בבית הנבחרים. אלא שבחודש האחרון, מאז שמטוסי קרב הודיים חצו את הגבול ותקפו בשטח פקיסטאן, התמיכה הציבורית במודי ובמפלגתו רשמה עלייה. שלושה סקרים שנערכו במארס הראו שראש הממשלה מנצח ברוב קטן, אולם לא מעט פרשנים מתייחסים לסקרים בחשדנות.

מהן הסוגיות המרכזיות בבחירות?

הסוגיות שמטרידות את 1.3 מיליארד אזרחיה של הודו שונות ממחוז למחוז, וכל קמפיין של מועמד מכוון את מסריו בהתאם לקהל הבוחרים המקומי. מפלגת השלטון ההינדית-לאומנית, למשל, הבטיחה שתפסיק את השחיטה של פרות באזור שרוב תושביו הינדים. אולם באותה עת היא הבטיחה לשפר את איכות בשר הבקר באזור שרוב תושביו נוצרים.

סוגיות נוספות שעומדות בראש סדר היום: סיוע לחקלאים, יצירת מקומות עבודה חדשים, ביטחון לאומי (בייחוד על רקע העימות האחרון עם פקיסטאן), דת ועצמאות מוסדות השלטון.

כתבה: לקראת הבחירות בהודו, הפך מודי את הפסטיבל הדתי הגדול בעולם לאירוע בחירות

ניו יורק טיימס

פעם בשש שנים נוהרים עשרות מיליוני הינדואים לעיר פראיאגראג' שבצפון הודו כדי להשתתף בטבילה הקדושה בנהר הגנגס. הפסטיבל, ששמו קומבה מלה נחשב לכינוס ההמונים הגדול ביותר על פני כדור הארץ. למרבה שמחתו ומזלו של ראש ממשלת הודו, נרנדה מודי, השנה מתנגש הפסטיבל בבחירות הכלליות במדינה.

כדי לרצות את הבוחרים ולהסיט את תשומת הלב מהבעיות במדינה, הפכו מודי ובעלי בריתו את הפסטיבל לאירוע הגדול והיקר ביותר בהיסטוריה של הודו. בשבועות שלפני פתיחת הפסטיבל, ב-15 בינואר, כבר היה כמעט בלתי אפשרי ללכת 20 צעדים מבלי להיתקל בכרזות שעליהן תמונותיהם של מודי ובעל בריתו הקרוב יוגי אדיטיאנת, ראש ממשלת מדינת אוטאר פראדש בה נערך הפסטיבל.

הקואליציה הלאומנית־הינדית של מודי שיתפה פעולה עם אדיטיאנת, וביחד הצליחו לאשר עבודות תשתית בסכום של 600 מיליון דולר וכללו תשעה מחלפים, 22 גשרים, כבישים באורך של כ–240 ק"מ, 20 אלף פחי אשפה, 40 אלף נורות לד, 122,500 תאי שירותים ומסוף נוסעים חדש בנמל התעופה. מודי מקווה ששורת החידושים הללו יצליחו לשכנע את הבוחרים ביעילותו לקראת הבחירות, שייערכו באפריל או במאי, ולהשכיח מהם את נתוני האבטלה המאמירים תחת שלטונו.

המרוויחים העיקריים הם ההינדואים. דוגמה טובה לכך היא סגירתם הזמנית של מפעלי העורות המזהמים הפזורים לאורך הגנגס - מפעלים של בני המיעוט המוסלמי בהודו ובני הקסטות הנמוכות - בהוראתו של אדיטיאנת. למרות פניות לבתי המשפט, המפעלים נותרו סגורים, ובזמן שעשרות מיליוני הינדואים חגגו, נותרו מיליוני מוסלמים ובני הקסטות הנמוכות ללא עבודה. "זה נעשה במכוון, כדי לפגוע בחלק מהאוכלוסייה", אמר טאג' אלאם, סגן נשיא איגוד תעשייני העור באוטאר פראדש.

אדיטיאנת שולט במדינה המאוכלסת ביותר בהודו, בה חיים 230 מיליון בני אדם. הוא נחשב לאחר מהפוליטיקאים המובילים בהודו, שני למודי. הוא דוגל במשמעת, ולדברי באי הפסטיבל, השנה נשמרו בקפדנות הסדר והנקיון, והחגיגות היו מאורגנות היטב. התנועה זורמת, אין קבצנים והאשפה לא נערמת. על גדת הנהר הוצבו מלתחות, כדי שהעולים לרגל, במיוחד הנשים, יזכו למעט פרטיות.

ראשי האופוזיציה זועמים מהתנהלות מודי ואדיטיאנת. לטענתם, המדינה אינה אמורה לסייע לבני דת מסוימת על חשבון דתות אחרות. "זו מדינה חילונית וכך עליה להישאר", אמר דובר מפלגת בהוג'אן סמאג'. "מדוע הם מבזבזים את כספי משלם המסים בצורה כזאת"?

הפסטיבל השנה, שהחל בינואר ויימשך עד תחילת מארס, לא נחשב לקומבה מלא - אלא לחצי קומבה. מסורת ה"חצי קומבה" החלה לפני שנים, כשקדושי הדת נהגו להיפגש אחת לשש שנים, במעין נקודת אמצע בין הפסטיבלים המלאים. אולם, לפני מספר חודשים הכריז אדיטיאנת כי בהינדואיזם אין משהו שאינו שלם, וכי המלה "חצי" אינה הולמת את פילוסופיית הדת. משום כך החליט שחצי הקומבה השנה יהיה קומבה מלא, והוציא סכום גדול פי שלושה מזה שהוצא בקומבה המלא האחרון שנחגג ב–2013.

העיקר בפסטיבל היא הטבילה, וההינדואים מאמינים שהמיקום הטוב ביותר לכך יהיה בנקודה בה הגנגס מתאחד עם שני נהרות, הסראסוואטי והיאמונה. הבעיה היא שקל יותר לדבר על הטבילה מאשר ליישם אותה. כמעט בלתי אפשרי להתפשט בצפיפות המותירה סנטימטרים בודדים בין אדם לאדם, כאשר אין מקום להניח את החפצים האישיים וכל זאת כשקהל של מיליון בני אדם נדחף מאחור.

דסוואנטי פאטל, איכרה מכפר הנמצא במרחק שעתיים נסיעה, הגיעה לחגיגות בקרון שנגרר על ידי טרקטור. היא נדהמה מהתפאורות הנוצצות, מהאורות המסנוורים ומכרזות הווידאו שזהרו בכל מקום. "לא הוציאו אפילו חלקיק מהכסף הזה באזור שלנו", אמרה פאטל. "אנחנו חיים בכפר, בבית שבנוי מקש ובוץ". בבחירות האחרונות הצביעה פאטל למודי. כשנשאלה אם תעשה זאת שוב בבחירות הקרובות, חשבה רגע וענתה, "נחכה ונראה".

## **יחסי הודו - ישראל**

ב-17 בספטמבר 1950, הצהירה הודו רשמית על הכרתה בישראל. זמן קצר לאחר מכן, הסוכנות היהודית הקימה משרד הגירה בבומביי (שמה הקודם של מומביי). עם הזמן, הוסב משרד ההגירה למשרד סחר וכעבור מספר שנים, הפך משרד הסחר לקונסוליה.

בעקבות ההחלטה על כינון יחסים דיפלומטיים בין שתי המדינות, פתחה ישראל בפברואר 1992 שגרירות בבירת הודו, ניו-דלהי. הודו פתחה שגרירות ממשלה בתל אביב מספר חודשים מאוחר יותר, ב- 15 במאי 1992. 2012 סימנה את יום השנה ה- 20 לכינון יחסים דיפלומטיים מלאים שבמסגרתם ניתן היה להבחין בצמיחה המהירה באיכות הקרבה בין המדינות, על פני קשת נרחבת של אפיקי שיתוף פעולה.

יש הגורסים כי הקשר בין המדינות שגשג על רקע הדמיון בממשל: דמוקרטיה פרלמנטרית; מבני משפט מקובלים דומים; מערכת ליברלית בחינוך; ידיעת ושליטה בשפה האנגלית; העוצמות הדומות בענף הידע המבוסס על כוח אדם מדעי וטכני והנוכחות היהודית רבת השנים בהודו, במסגרתה הייתה הקהילה היהודית שותפה למרקם החיים בחברה ההודית, עם קהילות אחרות ולא סבלה מרדיפות.

הודו היא הקניין הגדול ביותר של ציוד צבאי ישראלי וישראל היא השותפה הצבאית השנייה בגודלה של הודו אחרי רוסיה. שיתוף הפעולה הצבאי בין המדינות כולל: שדרוגי טכנולוגיה, מחקר משותף, שת"פ מודיעיני ועוד. מבחינה ימית, ישראל רואה חשיבות אסטרטגית רבה בברית עם חיל הים ההודי (בהתחשב בדומיננטיות של הודו בים בדרום אסיה) ורואה פוטנציאל בהקמת תשתית לוגיסטית באוקיינוס ההודי בעזרת הצי.

היחסים הבילטראליים בין הודו לישראל התחזקו באופן משמעותי בשנים האחרונות: שיתופי פעולה רבים הושקו בתחומי החקלאות, המדע, הבריאות, ה-IT , הטלקומוניקציה ושיתוף פעולה בתעשייה ישראלית. שני הצדדים להוטים לשת"פ בתחומים נוספים כמו טכנולוגיות מים. ישראל והודו מצויות בתהליך משא ומתן על הסכם סחר חופשי, שצפוי לפתח סחר משולש בין שתי המדינות. נכון לעכשיו, הודו היא שותפת הסחר האסייתית השנייה בגודלה עבור בישראל, אחרי סין.

הסכמי שיתוף פעולה

מאז שנות ה-90 ממשלות ישראל והודו חתמו על הסכמי שיתופי פעולה ענפיים בתחומי חקלאות, תקשורת, מסחר, השקעות, מחקר ופיתוח, הגנת הסביבה ותרופות.

בחמש-עשרה השנים האחרונות חתמו שתי המדינות על שורה של הסכמים להידוק שיתוף הפעולה הכלכלי. בנוסף ישראל מנהלת מו"מ לחתימת הסכם אזור סחר חופשי עם הודו מאז שנת 2010 - כינון הסכם סחר חופשי מקיף בין שתי המדינות.

חברות ישראליות רבות הקימו מרכזי מחקר ופיתוח בהודו, פתחו משרדי נציגויות ומפעלי ייצור: "טבע" ו"נטפים" פתחו מפעלים בהודו וכך גם חברות הייטק כגון "צ'ק-פוינט", "אמדוקס", "מג'יק סופטוור", "נס טכנולוגיות" וכו'.

## **כלכלה ותעסוקה**

בשנות ה-90 עברה הודו מהלך של ליברליזציה ורפורמה כלכלית, שפתחה את הכלכלה ההודית לסחר והשקעות בינלאומיות.

ב-2014 התמ"ג ההודי היה הרביעי בעולם (אחרי האיחוד האירופי, סין וארצות הברית) במונחי שווי כוח הקנייה (והתשיעי בעולם במונחים נומינליים). הכלכלה ההודית צומחת בקצב מהיר. למרות זאת ההכנסה השנתית לנפש היא רק כ-1,688 דולר (כ-6209 דולר במונחי שווי כוח הקנייה) ו-**37% מהאוכלוסייה מצויים מתחת לקו העוני**. כוח העבודה ההודי מונה כמעט חצי מיליארד נפש. צמיחת התמ"ג בהודו בשנים 2006–2007 הייתה מהגבוהות בעולם- למעלה מ-9% לשנה, אך ירדה במעט כתוצאה מהמשבר הכלכלי העולמי של השנים 2008–2010, לכ-7% לשנה. האינפלציה עלתה ללמעלה מ-9%. משקיעים זרים מבצעים יותר ויותר השקעות בכלכלה הצומחת של הודו ובשוק המניות שלה.

המטבע ההודי הוא הרופי ההודי והוא מתחלק למאה פאייסה. נכון לינואר 2019, **דולר אמריקני אחד שווה כ-70 רופי הודי**.

נכון ל-2008 היו בהודו כולה למעלה ממיליון משפחות שהכנסתן עלתה על 100,000 דולר לשנה, ו-27 מיליארדרים. בשנת 2013 עלה מספר המיליארדרים בהודו ל-55 ובשנת 2018 ל-101 (בהשוואה לרוסיה- 96 ובריטניה -54, רביעית בעולם אחרי ארה"ב, סין וגרמניה).

הודו היא המדינה השביעית בגודלה בעולם בשטח והשנייה בעולם בגודל האוכלוסייה. הודו היא גם הדמוקרטיה הגדולה ביותר בעולם, המורכבת מפדרציה של 29 מדינות, 7 'טריטוריות איחוד' מהן אחת עצמאית - דלהי, הבירה. בכל מדינה השלטון נבחר בבחירות מקומיות, בעוד שב 'טריטוריות האיחוד' השלטון נקבע ע"י הממשל הפדראלי.

כלכלת הודו היא השנייה בגודלה באסיה (אחרי סין ולפני יפן) והרביעית בגודלה בעולם עם תמ"ג רשמי של כ-2.6 טריליון $, נכון לשנת 2017 וקצב צמיחה שנתי ממוצע של כ-7%.

הודו הופכת בהדרגה לכלכלת שוק פתוח אומנם, אך נותרו בה סממנים רבים של מדיניות כלכלית סוציאליסטית - אוטרקית שהייתה נהוגה בה בעבר. צעדי הליברליזציה הכלכליים, לרבות הסרת הפיקוח הממשלתי הצמוד על התעשייה, הפרטת מפעלים בבעלות המדינה ובקרה מופחתת על הסחר וההשקעות הזרות, החלו כבר בתחילת 1990 ונועדו להביא להאצת הצמיחה של המדינה.

הכלכלה המגוונת של הודו מקיפה וכוללת: חקלאות כפרית מסורתית - מודרנית, עבודות יד, מגוון תעשיות מודרניות - מסורתיות וכן שירותים לרוב. כמחצית מכוח העבודה בהודו עוסקים בחקלאות, ברם: דווקא מגזר השירותים בהודו, הוא שמהווה מקור עיקרי לצמיחה כלכלית בעודו מעסיק כשליש מכוח העבודה בלבד. ענף השירותים נסמך על אוכלוסייה גדולה ומשכילה הדוברת אנגלית ומהווה כשליש מהתפוקה ומעצים את כוחה של הודו כיצואנית ענקית של שירותיIT מיקור חוץ של מגוון שירותים עסקיים ושירותי עיבוד תוכנה.

צמיחתה הכלכלית של הודו החלה להאט ב-2011, בשל ירידה בהשקעות, אינפלציה גואה ופסימיות בקרב המשקיעים לגבי מחויבות הממשל לרפורמות כלכליות על רקע המצב העולמי. ואולם, בשנים 2014 ו-2015 שוב חרגה הצמיחה מרמת ה- 7% בשנה. את הגידול בצמיחה ניתן לייחס לשינוי לחיוב שחל בראשית 2014 באופן שבו נתפסת הודו כיעד להשקעה, על רקע ירידת הגירעון הממשלתי והציפיות לרפורמות כלכליות לאחר הבחירות. גל תנועות הון נכנסות הביא לייצוב ערך המטבע הרופי.

מאז הבחירות הכלליות בהודו, שהתקיימו באפריל 2014, וכניסת ראש הממשלה הפדראלי של הודו, נרנדרה מודי, לתפקידו הושקו שורה של רפורמות כלכליות חדשות המתמקדות בשינויים מנהליים, בירוקרטיים, חוקיים וממשלתיים שמטרתם להניע קדימה את הכלכלה.

היוזמות העיקריות של ממשלת הודו בשנים האחרונות:

א. Make in India - תכנית ממשלתית למשיכת השקעות זרות בייצור בהודו. נועדה לצמצם את התלות של הודו ביבוא, הקטנת הגרעון המסחרי, וצמיחת הכלכלה. מודי הפך את המותג Make in India לדגל ראשי בו הוא מנופף בכל ביקור מחוץ להודו. ה-MII הפך כותרת מנחה, בעיקר בתחום התעשייה הצבאית, למרות שלא תמיד ברור כיצד הודו אמורה להפוך ממעצמת שירותים, למעצמת ייצור, בלי לספק את התשתית לכך. אי לכך, קיים בלבול בקרב תעשיינים זרים ומקומיים כאחד לגבי עתיד התכנית. אין ספק, שכל תכנית ממשלתית אחרת, תתפתח לאור ה- Make in India של מודי.

ב. Digital India- תכנית שעיקרה המשמעותי הוא העברת פסי ייצור בתחום האלקטרוניקה להודו. בנוסף, המרכיבים של התכנית כוללים השקעה אדירה במערך סיבים אופטיים, ממשלה מקוונת, וגישה נרחבת לרשת האינטרנט.

ג. ניקוי נהר הגנגס - מודי שם לעצמו מטרה עיקרית, והיא לטהר את הנהר הקדוש להינדים. מספר רב של גורמים מעורבים במגה-פרויקט, לרבות משרדי ממשלה, מדינות המחוז, גופי מימון בינ"ל והמגזר העסקי.

ד. ערים חכמות - רוה"מ מודי, והשר לפיתוח עירוני, נאידו - חנכו בחודש יולי 2015 את התכנית הממשלתית להקמת 100 ערים חכמות, שיקום ופיתוח 500 ערים נוספות ושיקום אורבני של ערים בעלות פוטנציאל תיירות. התכנית כולל בעיקר חידוש תשתיות, פתרונות תחבורה, מים, אנרגיה ובטחון אישי.

ה. חוקי פשיטת רגל וחדלות פירעון חדשים שהיוו רפורמה משמעותית ביחס לעבר. כן בוצעה רפורמה במע"מ ההודי כדי לחזק את הגבייה.

התחזית לצמיחה ארוכת הטווח של הודו הינה חיובית, על רקע העובדה שזו מתאפיינת באוכלוסייה צעירה, תלות נמוכה בכלכלות זרות, שיעורי השקעה משתפרים בתשתיות לאומיות ומגמת השתלבות גוברת בכלכלה העולמית. עם זאת, האפליה הקיימת והרווחת כנגד נשים בשוק העבודה, היעדר מערך יעיל להפעלת כוח ייצור והפצה, היעדר אכיפה יעילה של זכויות קניין רוחני, מציאות תחבורתית לקויה, תשתיות לקויות, היעדר תשתית חקלאית מודרנית, מחסור בהזדמנויות תעסוקתיות "לא חקלאיות", היעדר השכלה בסיסית בקרב חלקים נרחבים באוכלוסייה, היעדר הכשרה מקצועית להמונים הרלוונטית למעגל התעסוקה, הזמינות הבלתי מספקת של השכלה גבוהה ומגמת הגירה מהמרחב הכפרי אל העיר - כל אלו ועוד מהווים אתגרים מעכבי צמיחה וחיזוק כלכלי בטווח הארוך.

 נתוני צמיחה שנתית של הודו (צמיחה עיקרית - בענף השירותים והתעשייה): חשוב לציין כי מדינותיה השונות של הודו נבדלות זו מזו לעיתים בצורה קיצונית, ברמת הצמיחה שלהן ובהתנהלותן הכלכלית.

הרופי ההודי פוחת משמעותית בשנת 2018 והתייצב בחודשים האחרונים. רזרבות המט"ח של הודו יציבות וב- 2019 חל שיפור במאזן התשלומים ההודי והוא צפוי לעמוד על 2.2% בהנחה של מחירי נפט של 65 דולר לחבית.

נכון לערב הבחירות, הכלכלה ההודית נראית חזקה יחסית לשנים קודמות: התמ"ג צומח, חל גידול בהשקעות, הריבית גבוהה, האשראי מתאפיין בשיעורי צמיחה בריאים והמטבע נהנה כעת מיציבות. השוק מתמחר חיובי את שווקי המניות והאג"ח בהודו מתוך ציפייה שמודי ימשיך לשלוט לאחר הבחירות.

הענפים העיקריים בתוצר בהודו:

* **ענף השירותים** - במהלך השנים האחרונות ענף זה תופס חלק ניכר מהתמ"ג, בעיקר הודות לכך שחלק ניכר מאוכלוסייתה דובר את השפה האנגלית ועל כן הודו הפכה מוקד למרכזי תמיכה ושירות של חברות בינלאומיות.
* **ענף החקלאות** - בשנים האחרונות צמיחה בעקבות התייצבות המשקעים. התלות במזג האוויר מסכנת את הצמיחה ולכן בניגוד לענף השירותים, חלקו של ענף זה בתמ"ג צפוי להצטמצם.
* **ענף התעשייה** - ענף זה מהווה 30% מסך התמ"ג ועל פי התחזית מגמה זו תישמר בשנים הקרובות.

נתוני סחר של הודו

היצוא מהודו לעולם עמד על כ- 487 מיליארד $ ב 2014: הודו יצאה בשנה זו בעיקר מוצרי טקסטיל ואבני חן. בשנים האחרונות ניכר גידול ביצוא מוצרים הנדסיים המהווים כ- 19% מהיצוא. הודו גם אחת מיצואניות מוצרי הנפט הגדולות באסיה -18% מכלל היצוא. תכשיטים ואבני חן מהווים 15% מהיצוא, כימיקלים 13%, מוצרים חקלאיים 9% וטקסטיל 9%. בהכללה, ניתן לומר כי הודו מייצאת בעיקר: מוצרי נפט, אבנים יקרות, רכבים, ציוד מכני, ברזל ופלדה, כימיקלים, פארמה, דגנים וביגוד.

היבוא של הודו מהעולם עמד על כ-536 מיליארד $. הודו מייבאת בעיקר: נפט גולמי, אבנים יקרות, ציוד מכני, כימיקלים, דשנים, פלסטיק, מוצרי ברזל ופלדה. מישראל היא מייבאת בעיקר יהלומים, טקסטיל, צמחים - ירקות, מתכות, מינראליים, פלסטיק וגומי, מכונות ומכשירים מכאניים, כימיקלים. מישראל, הודו מייבאת בעיקר (2014): אבני חן ויהלומים, מינרלים, כימיקלים, דשנים, ציוד תקשורת, ציוד אופטי, ציוד למעבדות, ציוד מכאני ואלקטרוני, מתכות זולות וזכוכית, רכיבים אלקטרוניים. סה"כ היקף היצוא של ישראל להודו, ללא יהלומים (2017): כ-0.95 מיליארד $ (ירידה של כמעט 30% מהיצוא בשנת 2015). סך היקף היבוא של ישראל מהודו הסתכם ב- 2017 בכ-0.92 מיליארד $.

נתוני תעסוקה

כוח העבודה (15-65) - כחצי מיליארד נפש.

שכר המינימום: בין $130 לחודש לעובדים לא מקצועיים ועד $160 לעובדים מקצועיים.

רקע היסטורי

בשנת 1991, על רקע קריסת ברית המועצות לשעבר וההתקרבות אל מדינות המערב, החליטה הודו לשנות כיוון כלכלי - חברתי.

הרפורמות הכלכליות עליהן הוכרז ב-1991 שנועדו למתן את הריכוזיות הכלכלית ולמשוך השקעות זרות, העלו את הודו על מסלול של צמיחה כלכלית יציבה, בקצב שנתי ממוצע של כ-7-8 אחוז, לצד גידול מרשים בהשקעות הזרות, ביתרות המט"ח ובייצוא.

בהדרגה, הפכה הודו ממדינה המקיימת כלכלה סגורה לכלכלה פתוחה יותר, המקבלת בשעריה מוצרים מיובאים ממדינות זרות והמאפשרת כניסת משקיעים והשקעות זרות לשווקיה. הפתיחה ההדרגתית של המדינה להשקעות זרות, תוך הפחתת השליטה הבירוקרטית על התעשייה, הסרת מחסומי הצמיחה והגברת שיתופי הפעולה הטכנולוגיים, הביאו לגידול ניכר ברמות הצמיחה השנתיות. הגירעון הממשלתי עומד על כ- 5%.

למרות המנגנונים הבירוקרטיים של הודו, ניכרת בשנים האחרונות מגמה של שיפור מצד השלטונות בהודו, תוך חתירה מתמדת להפיכת העסקים המקומיים לתחרותיים יותר בשוק העולמי.

לצד התחזקות משמעותית של מגזרי השירותים וההיי-טק ההודיים (58% מהתמ"ג) וחשיבותם של אוצרות הטבע (כולל פחם, ברזל, גז טבעי, יהלומים ונפט), **עדיין תופס המגזר החקלאי מקום מרכזי במשק ולמעשה מעסיק כ- 49% מכוח העבודה במדינה**, המניב כ-17.9% מהתל"ג בלבד. הסקטור התעשייתי תורם לתמ"ג כ – 24%.

לזכותה של הודו ממשיכות לעמוד עוצמותיה המסורתיות: אוכלוסייה צעירה, תהליך עיור אינטנסיבי, שליטה בשפה האנגלית, רעב להצלחה וחסכון פרטי גבוה. הממשלה, ומשרד האוצר בפרט, פועלים לריסון הגרעון, כמו גם להמרצת ההשקעות הזרות וההשקעות בתשתית.

## **סוגיות חברתיות**

**צמיחה כלכלית, חינוך ופערים**

בריטניה של המאה ה־17 היתה מעצמה בהתהוות ושלחה זרועות לרחבי העולם, בין היתר לתת־היבשת ההודית. ב־1600 הוקמה "חברת הודו המזרחית הבריטית", שקיבלה זיכיון על הסחר של בריטניה עם הודו ודרום־מזרח אסיה. לאחר שניהלו מערכות צבאיות נגד מעצמות אירופיות, הפכו הבריטים ב־1757 לשליטים בפועל של הודו.

עם פרוץ המהפכה התעשייתית השכילו הבריטים לנצל את הקשר עם מושבותיהם עד תום. ההודים ייצרו חומרי גלם חקלאיים, כמו תה וכותנה, ומרבית הייצור התעשייתי נעשה בבריטניה. להודים נותרו פירורים. צי הסוחר הבריטי, שהוביל את כל הכבודה הזו, הפך לגדול בעולם, ובריטניה הפכה למעצמה. ב־1800 שלטו 10 מיליון בריטים באמצעות צבא שכירי חרב ב־200 מיליון הודים. ב־1857 התמרדו ההודים והביאו לקץ פעילות החברה. הודו עברה לשליטה ישירה של בריטניה ל־90 שנה.

בריטניה יצאה מהודו ב־1947 והותירה מאחוריה מדינה נחשלת וענייה. רק שישית מתוך 370 מיליון התושבים חיה אז בערים. למרות שיעורי הפריון הגבוהים (שישה ילדים לאשה) התנגד מהאטמה גנדי, האב המייסד של הודו, לפיקוח על הילודה. הוא סבר שההודים הם שצריכים להחליט כמה ילדים יביאו לעולם. לאחר הירצחו קידמו יורשיו ב־1952 תוכנית ראשונה מסוגה בעולם לפיקוח על ילודה.

אלא שבפועל כמעט ולא נעשה דבר. צניחה עולמית בתמותה הגיעה גם להודו, והאוכלוסייה צמחה במהירות. "המהפכה הירוקה", תוכנית אמריקאית לשיפור החקלאות בארצות מתפתחות, הביאה לשיפור אדיר בשנות השישים וסייעה בהזנת התושבים, אבל מדי שנה נוספו כ־15 מיליון פיות להאכיל.

ב־1969 יצאה ראש הממשלה דאז אינדירה גנדי בתוכנית משלה, שכללה אספקת אמצעי מניעה ועיקור גברים. התוכנית כשלה. ב־1970 חיו בהודו 550 מיליון איש, ומספרם הוכפל עד 2003. רק מסוף שנות השמונים החלו שיעורי הפריון לרדת ממש, ומאז התהליך נמשך. ב־2015 הגיע הפריון ל־2.3 ילדים לאשה. עם זאת, האוכלוסייה עדיין ממשיכה לגדול בכ־17 מיליון בני אדם בשנה.

בשנים האחרונות מקדמת הודו תוכנית לתכנון המשפחה באמצעותNRHM - "כוח המשימה הלאומי באזורים הכפריים", שפועל לשיפור רמת הבריאות בכפרי הודו. הפעילות מתמקדת בעיקר במדינות הצפוניות והחקלאיות של הודו, שהן הנחשלות והעניות ביותר. במדינות אלה תנאי המחיה והתברואה קשים. נדיר למצוא רעב בהודו, אך תת־תזונה בהחלט קיימת, בעיקר מחסור בברזל.

רוב אוכלוסייתה של הודו עדיין חיה בכפרים, אך המדינה עוברת תהליך עיור מתמשך.

אוטאר פרדש, למשל, שוכנת למרגלות ההימלאיה ומוכרת בזכות הטאג' מאהל. במדינה יותר מ־210 מיליון תושבים, ואילו היתה מדינה עצמאית, היא היתה החמישית בגודלה בעולם. שיעור הפריון בה גבוה - 3.3 ילדים לאשה, והיא מוסיפה לאוכלוסיית העולם 4 מיליון בני אדם מדי שנה, כמו ארה"ב וברזיל גם יחד. רק 22% מתושביה חיים בערים.

בדרום הודו ובמרכזה המצב שונה לחלוטין. מדינות כמו טאמיל נאדו, קרנטקה, מהרשטרה וקראלה מציגות שיעורי ילודה אירופיים של 1.8 ילדים לאשה, ושיעורי עיור גבוהים. במדינות אלה יש ערי ענק של יותר מ־5 מיליון תושבים, כמו צ'נאי, היידראבאד, בנגאלור ומומבאי. לישראלים השמות הללו מוכרים - בערים אלה פורחת תעשיית התוכנה, והן נהנות מפיתוח מואץ ומהגירה מהכפרים. הפיתוח מתבטא גם בהכנסה לנפש, הגבוהה בדרום לעומת הצפון.

ברמת ההשכלה ניכר פער בין אזורי הודו: 68% יודעי קרוא וכתוב בצפון מול כ־80% בדרום. מדינת קראלה היא המפותחת ביותר, עם 94%, ונראה שהיא מייצגת את הצפוי להודו כולה. בשנות השישים אוכלוסייתה צמחה ב־26%, בשנות התשעים היא צמחה בפחות מ־10% ובין 2001 ל־2011 הגיעה הצמיחה ל־5% בלבד.

האוריינות בהודו בקו עלייה ברור: ב־1961 היה שיעור יודעי קרוא וכתוב מעל גיל חמש 28% בלבד. ב־2011 היה שיעור זה מגיל שבע 74%. זהו הישג כביר, בהתחשב בעובדה שמערכת החינוך בהודו היא הגדולה בעולם ומוכוונת ליותר מ־320 מיליון ילדים ובני נוער.

השיפור בהשכלה בולט בקרב נשים. ב־1961 שלטו 15% מהנשים בקריאה וכתיבה, ב־2001 54% וב־2011 עמד הנתון על 65% (לעומת 82% בקרב הגברים). אם בעבר נערות בהודו היו נשארות בבית כדי לעזור בגידול האחים הקטנים, כיום יותר ויותר מהן הולכות לבית הספר, במקביל להתכווצות המשפחה.

השכלת נשים תורמת למודעות לשימוש באמצעי מניעה וירידה בילודה, וכתוצאה לעלייה בהכנסות וברמת החיים. נכון ל־2012, שיעורי הפריון הממוצעים בקרב נשים אנאלפביתיות היו 3.2 ובקרב יודעות קרוא וכתוב — 2.1 בלבד. מעמד האשה בהודו טעון שיפור מהשורש. באופן מסורתי הבנות נישאות בגיל צעיר מאוד, פחות מ־20 בכפרים, לרוב בשידוך. כמו בסין, גם בהודו יש העדפה לזכרים ונפוצה הפלת עוברים ממין נקבה. יחס המינים בלידה הוא 111 זכרים לכל 100 נקבות לעומת 105 מול 100 באופן טבעי.

סביר כי הירידה בפריון בהודו תימשך, וכי בשנים הקרובות יגיע שיעור הפריון ל־2 או קרוב לכך. שיעור התחלופה (שיעור הפריון שבו האוכלוסייה מתחילה להתייצב) של הודו הוא כ־2.2. בשל הילודה הרבה בעבר, נראה כי עד 2050 אוכלוסיית הודו תמשיך לגדול, אם כי בקצב אטי יותר.

השלטון הבריטי אמנם ניצל את הודו, אך הותיר את חותמו בדמות מערכות שלטוניות, רשת מסילות ברזל ובעיקר את השפה האנגלית. הודו היא המדינה השנייה בעולם מבחינת מספר דוברי האנגלית אחרי ארה"ב, וזו מהווה מקור לפרנסה להודים, למשל במרכזי מענה קולי של חברות רב־לאומיות. לשליטה באנגלית יתרון גדול גם בתעשיית התוכנה ובטכנולוגיית המידע. חברות מערביות רבות מעסיקות מיליוני הודים בתחומים אלה, ושכרו של מהנדס הודי עשוי לנסוק ל־20 אלף דולר בשנה - משכורת עצומה בהודו.

אלא שאת עיקר הפיתוח שבהייטק, כמעט 10% מהתוצר ההודי, קוטפות מדינות הדרום המפותחות. הצפון הנחשל, שבו עיקר האוכלוסייה, נותר מאחור.

משום שבהודו לא התרחשה מהפכה תעשייתית, התוצר ההודי נמוך בהרבה משל סין (חמישית במונחים נומינליים, ומחצית במונחי כוח קנייה). קשה להאמין שהודו תצליח לשחזר את "הנס הסיני", אלא שהשילוב של רמות תוצר ושכר נמוכות עם ירידה בילודה ואוכלוסייה שאפתנית עשוי להביא לצמיחה בעתיד הנראה לעין, ויש להודו עוד לאן לצמוח.

## **אוכלוסייה ודת**

הגיוון הדתי בהודו הוא רב, אך קבוצת הדתות הנפוצות ביותר הן זרמי ההינדואיזם השונים, אליהם משתייכים, 80.4% מהאוכלוסייה. בהודו מיעוט מוסלמי גדול, המונה כ־13.4% מהאוכלוסייה. עוד דתות הן הנצרות (2.3%), סיקיזם (1.9%), בודהיזם (1.5%), ג'ייניזם (0.5%) זורואסטרים, בהאהים ובעלי דתות שבטיות שמאניות ואנימיסטיות.

לדת ההינדואית השפעה מכריעה על אורח החיים והתרבות בהודו. השפעה רבה ניכרת לשיטת המעמדות (קאסטות). בשיטה זו מתחלקים האנשים לארבע "וארנות" - צבעים, המייצגים כל אחד מעמד שונה, בעל זכויות וחובות משלו. חלוקה נוספת מקבילה ל"וארנות" היא מערכת ה"ג'אטים" - מקצועות, המחלקים את האנשים לבעלי מקצועות שונים, כיום יש כ-3,000 ג'אטים שונים בחברה ההינדואית.

הווארנה העליונה היא "**הווארנה הלבנה**" וארנת הברהמינים, המנהיגים הרוחניים ופרשני כתבי הקודש ה"ודות". הווארנה השנייה היא "**הווארנה האדומה**" וארנה הקשטריה - מלכים שליטים ולוחמים. הווארנה השלישית היא "**הווארנה החומה**" - וארנת הואישיה, הכוללת את הסוחרים, החקלאים ובעלי המלאכה ולבסוף - "**הווארנה השחורה**" וארנת "השודרה", מעמד המשרתים והעבדים. מתחת ומחוץ למערכת הווארנות, עמדים ה"דלית" המכונים לעיתים "האסורים במגע" (אנגלית:(untouchables שהם חסרי צבע ומעמד ונחשבים ל"טמאים".

על אף החוקה המקנה העדפה מתקנת, עד היום בני המעמדות הנמוכים, הטמאים והשבטיים עובדים לרוב בעבודות הבזויות, וסובלים השפלות מצד ההודים האחרים.

יהודי הודו מונים כיום כ-5,000 איש בלבד (כמחציתם במומבאי, כ-1,500 בטהנה, 300 בפונה, ורק עשרות בודדות בקוצ'ין, כלכתא וניו דלהי); עד לפני מספר עשורים מנו יהודי הודו כשלוש רבבות. קהילות יהודיות גדולות בעבר ישבו בעיקר במדינת מהרשטרה, שם ישבה קהילת "בני ישראל" וקהילת היהודים העיראקיים. בקוצ'ין היו מספר קהילות - בעיקר המלברים והפארדסים. אחרי 1948, עלו רוב הקהילות היהודיות לישראל.

המקצועות המסורתיים של יהודי הודו היו בתעשיית השמן, עברו לתעשייה קלה ואז הצטרפו היהודים לכוחות הביטחון והממשלה ואף הגיעו לעמדות גבוהות.

הקהילה היהודית במומבאי נעזרת בגופים המנסים לסייע ולתמוך בה בהמשך דרכה, כגון הג'וינט, הסוכנות היהודית, אורט, ואגודת חזון אלי. אנשי חסידות חב"ד פעילים במקום בעיקר בקרב ישראלים ותיירים ממקומות שונים בעולם.

במהלך ההיסטוריה, יהדות הודו לא סבלה מאנטישמיות או רדיפות מצד הלא-יהודים, פרט לאלה שחיו תחת האינקוויזיציה הפורטוגלית. רדיפות או אפליה היו רק מצד האירופאים (הפורטוגלים). ההודים עצמם תפשו את היהודים כקבוצה דתית שיש לה אווטאר משלה, בדומה לקבוצות דתיות אחרות, וכל אחד מהם מייצג בצורה כלשהי את האלוהות העליונה. לכן לא ראו ביהודים שונים או זרים ולא חששו מפניהם.

## **צבא ועימותים צבאיים**

צבא הודו נוצר מהארמייה של חברת הודו המזרחית הבריטית שהפכה לימים לצבא הודו הבריטית ולאחר קבלת העצמאות, לצבא הודו. נשיא הודו משמש המפקד העליון של צבא הודו. המפקד הראשי של הצבא הוא קצין בדרגת גנרל.

השירות בצבא הודו הוא בהתנדבות ולמרות שקיים כוח מילואים, הוא מעולם לא הופעל. בשנת 2016 הוערך כוח האדם בצבא הודו ב**כ-1,325,000 חיילים סדירים ועוד כ-960,000 חיילי מילואים**. לאור נתונים אלו, **צבא הודו הוא הצבא ההתנדבותי הגדול בעולם**.

### **מבנה הצבא**

צבא הודו מחולק לשישה פיקודים אזוריים; מערב, דרום-מערב, דרום, צפון, מרכז ומזרח. אלו מפקדים על סך הכל 13 קורפוסים, כאשר כל פיקוד כולל 2–3 קורפוסים (מלבד פיקוד המרכז שלא מפקד על קורפוסים כלל). הקורפוסים כוללים בין 2 ל-5 דיוויזיות מסוגים שונים. כלל הקורפוסים (למעט אלו של פיקוד המזרח) מוגדרים כקורפוסי חיל רגלים, אך בפועל הם כוללים לרוב מרכיב מרכזי של יחידות רגלים - לעיתים לצד דיוויזיות שריון, דיוויזיות ממכונות או דיוויזיות הרריות. הדיוויזיות המרכיבות את הקורפוסים של פיקוד המזרח הן כולן דיוויזיות הרריות (3 דיוויזיות בכל קורפוס), פיקוד זה אחראי על הגזרות ההרריות בצפון-מזרח המדינה לאורך הגבול עם מיאנמר, סין ובנגלדש.

בדומה לשיטה הנהוגה בצבא הבריטי ושהייתה נהוגה בצבא הודו הבריטית, היחידות הלוחמות בצבא הודו מתחלקים לרגימנטים לפי אזור גיוס ואופי היחידה. כל רגימנט מחולק למספר גדודים ואלו פועלים תחת פיקוד חטיבות מבצעיות, כך שכל חטיבה מורכבת מגדודים המשויכים למספר רגימנטים שונים. בשעת לחימה או חירום, כל רגימנט יכול לגייס גדודים נוספים ואלו נשלחים לפי צורך לחטיבות והדיוויזיות הלוחמות. בנוסף, לפי הצרכים המבצעיים ניתן לשנות את סדר הגדודים בחטיבות וכך נוצרת גמישות רבה באופי והיכולת של החטיבות והדיוויזיות.

רגימנטי חיל רגלים: בצבא ההודי ישנם 31 רגימנטים של חיל רגלים, מהם רק חמישה הוקמו לאחר עצמאותה של הודו ו-26 הוקמו תחת השלטון הבריטי וסופחו לתוך צבא הודו החדש.

רגימנטי שריון: חיל השריון ההודי כולל סך הכל 62 רגימנטים, כאשר רובם משוריינים וכמה מהם משמשים כסיור או יחידות סיוע לוחמות, ישנו אף רגימנט פרשים (הרג' ה-61). בדומה לרגימנטים הרגליים, חלק גדול מהרגימנטים המשוריינים נוסדו בתקופת השלטון הבריטי וסופחו לצבא ההודי עם עצמאותה של הודו.

רגימנט הארטילריה: בדומה לנהוג בצבא הבריטי, חיל התותחנים ההודי נקרא "רגימנט הארטילריה" ולמרות שמו מורכב ממספר רגימנטים בעלי תפקידים שונים החל מארטילריית שדה, סוללות תומ"תים ועד ליחידות מזל"טים ויחידות נ"ט.

יחידות הנדסה: הצבא כולל שלוש יחידות בסדר גודל של רגימנטים; קבוצת ההנדסה מדראס (לשעבר 'פלסי מדרס'), קבוצת ההנדסה בנגל (לשעבר 'פלסי בנגל') וקבצות ההנדסה בומבי (לשעבר 'פלסי בומבי'). שלוש היחידות הוקמו כיחידות הנדסה לפי שלוש הארמיות ההיסטוריות בתקופת השלטון הבריטי.

לאורך ההיסטוריה המודרנית של צבא הודו, הצבא היה מעורב במספר עימותי גבול, מערכות ומלחמות בעיקר כנגד פקיסטן.

### **עימותים צבאיים**

במחצית השנייה של המאה ה-20 היה צבא הודו מעורב במספר רב של עימותים, מלחמות וסכסוכי גבול בעיקר כנגד פקיסטן וסין. גבולותיה הצפוניים של הודו מאופיינים בטופוגרפיה הררית, לכן מרכיב חשוב בצבא ההודי הן היחידות ללוחמה הררית.

* מלחמת קאשמיר הראשונה (1947) - המלחמה הראשונה בין הודו לפקיסטן סביב השליטה על חבל קאשמיר, לשעבר נסיכות קאשמיר ונאג'ו. לאחר 14 חודשי לחימה, הוכרזה הפסקת אש כאשר פקיסטן שולטת בכשליש מקשמיר והודו בשני שלישים.
* מלחמת הודו-פורטוגל (1961) - עימות צבאי בין הודו לפורטוגל סביב השליטה בקולוניות הפורטוגליות שנותרו בהודו - גואה, דמן ודיו. לאחר העימות הקצר הועברו הטריטוריות לשליטה הודית.
* מלחמת הודו-סין (1962) - סכסוך גבול צבאי בין הודו לסין סביב אזור אקסאי צ'ין, העימות הסתיים לאחר כחודש בניצחון סיני כאשר האזור הועבר לשליטה סינית מלאה.
* מלחמת הודו-פקיסטן (1965) - עימות שהחל עם כניסת כוחות פקיסטנים לקשמיר ההודית והסתיים ללא תוצאות מובהקות (בלחץ האו"ם) לאחר כחודש לחימה.
* מלחמת הגבול הסינית-הודית (1967)
* מלחמת הודו-פקיסטן (1971) - מערכה בין הודו לפקיסטן שהסתיימה לאחר 13 ימים בלבד בניצחון הודו והקמת המדינה העצמאית בנגלדש (לשעבר פקיסטן המזרחית).
* עימות סיישן (1984) - בתגובה להשטלתות הדרגתית של כוחות פקיסטנים על קרחון סיישן, הונחתו כוחות הודים שהשטלתו שוב על האזור. העימות מתמשך עד היום כשכל צד טוען לריבונות על האזור.
* מלחמת קרגיל (1999) - סכסוך גבול צבאי בין הודו לפקיסטן סביב אזור קרגיל על הגבול בין קשמיר ההודית לפקיסטנית, לאחר מספר שבועות של לחימה, הפקיסטנים נסוגו מהאזור שנכבש על ידם.

### **חבל קשמיר - סכסוך בין הודו לפקיסטן**

קשמיר הוא חבל הארץ הצפוני של תת היבשת ההודית, הנתון במחלוקת טריטוריאלית בין הודו, פקיסטן וסין מאז חלוקת הודו בשנת 1947. כיום חלקו המרכזי של חבל קשמיר נמצא בשליטת הודו (כחלק ממדינת ג'אמו וקשמיר), חלקו המערבי והצפוני בשליטת פקיסטן, וחלקו הצפון-מזרחי בשליטת סין, וזאת כתוצאה ממלחמות אחדות על השליטה בחבל. הודו אינה מכירה בשליטתן של פקיסטן וסין בחלקי קשמיר. פקיסטן רואה את כל שטח קשמיר כשנוי במחלוקת, ואינה מכירה בטענת הודו לשליטה בחבל.

באופן היסטורי שימש השם "קשמיר" לתיאור עמק פורה ("עמק קשמיר") הנמצא מדרום לקצה המערבי של הרי ההימליה, אך כיום הוא מתאר אזור נרחב של קשמיר, ג'אמו ולדאק. עמק קשמיר עצמו הוא אזור נמוך יחסית, מוריק ופורה מאד. העמק מוקף בהרים נישאים וזורמים אליו פלגים רבים. הוא נחשב לאחד מאתרי הנוף המרהיבים בעולם, והיה משופע בתיירות עד שנות ה-80, אך זו פחתה בשל התגברות המתיחות בחבל.

הבירה העתיקה של קשמיר, סרינגאר, שוכנת לחוף אגם דאל ומפורסמת בשל התעלות ו"בתי הסירה" הצפים שבה. בשל האקלים הנוח והקריר שבה היא הייתה בירת הקיץ המועדפת של שליטים רבים של הודו. הקיסר המוגולי ג'הנגיר הקים בסמוך אליה את גני שאלימאר המפוארים בשנת 1619.

קרוב ל-1,000 שנים הייתה קשמיר תחת שלטון שליטי ג'אמו - בית המלוכה של משפחת דוגרה ההינדית. באותה תקופה חיו המוסלמים, הבודהיסטים וההינדים בשלום ובשיתוף פעולה, שהוביל ליצירות אמנות בתחומי המוזיקה, המחול, הציור, השירה וכן להגות פילוסופית משפיעה. מאותה תקופה ידוע אף על מקרים בהם מאמינים של שתי דתות או יותר התפללו באותו מבנה תפילה (אם כי לא ביחד).

החל משנת 1349, היה חבל הארץ נתון בידי שליטים מוסלמים, כולל המוגולים, ששלטו עד שנת 1751. רנג'יט סינג, המהרג'ה של ממלכת בני הדת הסיקית כבש בתחילת המאה ה-19 את ממלכת הדוגרה מהאפגנים, הפך אותם לכפופים לו וצירף לשלטונם את שארית חבל קשמיר ואת לדאק. ב-1846 הביסו הבריטים את הסיקים ומינו מהרג'ה הודי מטעמם שישלוט בכל האזור כמקשה אחת.

בזמן מתן העצמאות מהבריטים וחלוקת הודו בשנת 1947, היוו המוסלמים 77% מתושבי חבל הארץ. למרות הרוב המוסלמי, ניתן שטחה של קשמיר להודו על ידי המהראג'ה שלה, הארי סינג. בעקבות זאת החלו כוחות לא-רשמיים בתמיכת פקיסטן לפלוש לקשמיר. האו"ם הצליח להשיג הפסקת אש כשחבל הארץ מחולק דה-פקטו בין הודו (כשני שלישים, כולל עמק קשמיר העשיר והפורה יותר, כחלק ממדינת ג'אמו וקשמיר) לפקיסטן (כשליש משטח קשמיר- בשם גילגיט-בלטיסטן ואזאד קשמיר). חלקה של הודו מהווה חלק ממדינת ג'אמו וקשמיר, שהיא המדינה החמישית בגודלה בהודו, ומשתרעת על פני 222,236 קמ"ר.

בשנת 1962 השתלטה סין על החלק הצפון-מזרחי של החבל, וקראה לו בשם "אקסאי צ'ין". ההודים והפקיסטנים נלחמו על קשמיר שוב ב-1965 וב-1971, אך כל נסיונותיה של פקיסטן לכבוש שטחים מהחלק ההודי של קשמיר עלו בתוהו. אף על פי שפקיסטן הובסה במרבית הקרבות, גורל האזור טרם הוכרע סופית והמצב גורם לאי יציבות מתמדת בין הודו לפקיסטן.

בשנת 1987 פתחו פעילים אסלאמיים במערכה לשחרור קשמיר מידי הודו, אך נכשלו בכך. בעקבות הכישלון הוכפפו חבלי קשמיר וג'אמו לשלטון ההודי באופן ישיר. בעקבות זאת פרץ בחבל גל אלימות מחודש החל מראשית שנות ה-90. בין מאי ויוני 1999 אירעה בחבל מלחמת קרגיל, לאחר שחיילים ופעילים פקיסטנים חמושים עברו את קו הפסקת האש בין המדינות. בקרבות נהרגו מאות חיילים פקיסטנים והודים ובסיומם נסוגו הפקיסטנים בלחץ אמריקני לגבול הבינלאומי, והצדדים חתמו על הפסקת אש. עם זאת מעשי הטרור בחבל קשמיר לא פסקו.

הודו מאשימה את פקיסטן במימון, אימון ומתן מחסה לארגוני טרור איסלמיסטים כגון לשקאר א-טייבה המקושר לארגון אל-קאעידה, הפועלים בקשמיר ובחלקים נוספים של הודו כנגד מטרות ממשל הודיות ותיירים מערביים. תקריות גבול אלימות מתרחשות לעיתים תכופות בין הודו לפקיסטן וזו האחרונה אף הפגיזה לעיתים ערים הסמוכות לגבול כגון קרגיל.

הודו רכשה יכולת גרעינית, ואחריה הלכה בדרך זו גם פקיסטן, דבר שהחמיר את המתיחות בין המדינות והביא לחשש בעולם שהסכסוך בין שתי המדינות יגלוש למלחמה גרעינית שתשפיע על העולם כולו.

בשנת 2004 החלו הודו ופקיסטן בשיחות שלום על עתידו של החבל. ב-2006 הצהיר נשיא פקיסטן, פרבז מושארף, כי מדינתו מוכנה לוותר על תביעותיה הטריטוריאליות בחבל אם תקבל הודו את תוכנית השלום שלו, הכוללת הסגת כוחות וממשל עצמי בקשמיר

## **קולנוע - בוליווד**

הקולנוע ההודי הוא בין המפותחים בעולם, והיקף תעשיית הסרטים בה הוא עצום: הודו מייצרת **כ-900 סרטים בשנה**, יותר מכל ארץ אחרת בעולם, **אף יותר מהוליווד** שמייצרת סה"כ כ-300 סרטים בשנה. מרכז תעשיית הסרטים נמצא בעיר מומבאי, וזכה לכינוי "בוליווד". הסרט ההודי הראשון הופק בשנת 1913 על ידי מי שנחשב לאבי הקולנוע ההודי, גובינד פאלק (Govind Palke).

רוב הסרטים ההודיים מרצים את העדפות הקהל בשילוב של פעולה, רומנטיקה, מוזיקה ומאבק אלוהי כנגד הרוע. סרט מסוג זה נקרא מסלה, כפי שמסלה היא שילוב של תבלינים הודיים. המוזיקה היא חלק מרכזי ברוב הסרטים, ולעיתים רבות שירי הסרט הופכים לשירי הפופ הפופולריים במדינה. הסרטים מוקלטים ב 2 או 3 שפות כדי להבטיח לעצמם קהל רב.

## **קולינריה**

המטבח ההודי המסורתי מבוסס בעיקר על מקורות צמחיים כגון קטניות, ירקות, פירות, תבלינים ובנוסף לכך גם חמאה מזוקקת וגבינות, ולעיתים גם דגים. בקרב מיעוט מתושבי הודו (בפרט המוסלמים) נאכל גם בשר. ייחודו של המטבח ההודי בכללותו הוא במגוון הגדול של התבלינים כבסיס בתבשיל, המעובדים בכל פעם באופן שונה. בתבשילים מסוימים התבלינים נטחנים ומדוללים במים או שמן למשחה, ופעמים אחרות נקלים על המחבת כשהם שלמים בטרם הכנת התבשיל עצמו.

מאחר שהודו אינה מדינה אלא תת-יבשת, כאשר אומרים "מטבח הודי" הכוונה לשילוב המטבחים השונים מרחבי הארץ הזו; יש הבדלים משמעותיים בין האוכל המקובל בדרום לבין האוכל המקובל בצפון, וכמו כן מזונם של בעלי האמצעים שונה מזה של דלי האמצעים, ומזונם של ההינדים שונה ממאכלי המוסלמים. עם זאת המוצא המשותף למטבחי תת-היבשת ההודית, הוא השימוש הרב (יחסית למטבחים אחרים) בתבלינים, שחלקם "ייחודיים" לארץ הודו.

ההודים לרוב יסתפקו בארוחה עיקרית אחת ביממה, ובשאר היום יאכלו מגוון מאכלים כמו פאראתה (פאראנתה), סמוסה, קאצ'ורי, פאקורה, מלאי קופטה, הרבה אורז ודאל לסוגיו.

בארוחה עיקרית רגילה יהיו לרוב ארבעה עד חמישה מרכיבים, שיוגשו כולם על צלחת מחולקת אחת (טאלי): אורז (לבן), דאל (מעדשים) וירק כלשהו (חי או מבושל), צ'פאטי ולרוב גם יוגורט או ראיטה המשמשים כמווסתי חריפות.

בין **התבלינים** השכיחים במטבח ההודי מצויים זנגביל (ג'ינג'ר), שום, בצל, הל, כורכום, כוסברה, כמון, עלי עץ הקארי, ציפורן, קינמון, גרגירי חרדל (כל אלו הם רכיביה של תערובת התבלינים הידועה העונה לשם "קארי"), וכן תערובות גאראם מסאלה (המורכבת גם היא ממספר תבלינים).

**הקטניות** במטבח ההודי הן מגוונות (יותר מ-60 סוגים) וכוללות בין השאר עדשים, שעועית, אפונה וחמצה הנצרך גם בצורת גרגרים וגם כקמח.

**השמנים** שבהם משתמשים במטבח ההודי הם מגוונים: בצפון הודו מעדיפים שמן בוטנים, במזרח הודו מעדיפים שמן חרדל ואילו בדרומה שמן הקוקוס הוא הנפוץ ביותר. כמו כן צוברים פופולריות שמנים הנפוצים יותר במטבח המערבי כגון שמן חמניות ושמן סויה.

**היעדרו של בשר** הוא אחד המאפיינים הנפוצים בתזונה ההודית המסורתית. בשר לא מוגש בכל הארוחות, לא לכל הסועדים (יש צמחונים רבים), ולא מהסוגים המקובלים בישראל (נדיר למצוא בשר בקר, והוא מוגש רק במסעדות מוסלמיות בריכוזי אוכלוסייה מוסלמים הנמצאים בעיקר בצפון מדינת הודו). גם כשמגישים בשר, כמותו תהייה פחותה משמעותית מאשר המקובל במערב. גם בתחום זה יש הבדלים בין חלקי הודו - הדרום צמחוני יותר, ובצפון יש מאכלים הכוללים בשר עוף או בשר עז, בצפון הגבוה אפשר למצוא גם השפעות טיבטיות ניכרות - והמטבח הטיבטי כולל בשר.

**הקינוח** יהיה לרוב כוס צ'אי, אך לפעמים מוגשים קינוחים כמו ממתקים, לאדו (פטיפור הודי), בארפי (חלבה סולת הודית), קולפי (גלידה הודית), גולאב ג'אמון (כופתאות גבינה מתוקות) או קיר (פודינג הודי).

**משקאות** - **צָ'אי** הוא תה שחור וחלב - בדרך כלל חלב תאו. הצ'אי הוא משקה מסורתי שמקורו בדרום אסיה, והוא המשקה הפופולרי ביותר בכל רחבי הודו. אחד מסוגיו הנפוצים של הצ'אי הוא מסאלה צ'אי, בו מוסיפים לתה מתערובת של תבליני גאראם מסאלה. סוגי התה הטובים ביותר בהודו גדלים בדרג'ילינג ובאסאם. הקפה הרבה פחות פופולרי והוא מוגש בעיקר בדרום הודו.

משקאות אחרים בהודו הם **לימונדה**, משקאות מבוססי תרכיז הצמחים והפירות הקרוי **רו אפזה**, מיץ הנקרא **שרבט** שאפשר להכינו מפירות או פרחים או מרו אפזה, חלב קוקוס ומשקאות חלביים, שהפשוט מכולם הוא חלב מתובל והמפורסם מכולם הוא ה**לאסי** משקה קר המבוסס יוגורט בשילוב עם תבלינים ופירות. המשקאות האלכוהוליים בהודו נחותים בדרך כלל באיכותם וכוללים בירה, יין דקלים, ליקר בשם פני המופק מקוקוס או מקשיו וכן משקה הנקרא בְּהָאנְג לאסי המופק מצמח הקנאביס ומשמש בפולחן לאל שיווה.

## **דלהי**

דלהי היא **המטרופולין ה-8 בגודלו בעולם** מבחינת גודל האוכלוסייה, והשני בהודו (אחרי מומבאי) - במטרופולין דלהי מתגוררים למעלה מ-18 מיליון בני אדם. מבחינת שטחה היא הגדולה בהודו.

טריטוריית **הבירה הלאומית דלהי** היא טריטוריית איחוד מיוחדת המנוהלת במשותף על ידי ממשלת הודו, ממשל מקומי ושלושה תאגידים עירוניים - "המועצה העירונית ניו דלהי", המהווה את עיר הבירה של הודו ובשטחה מצוי מושב הממשל המרכזי, "התאגיד העירוני של דלהי" (האחראי על רוב שטח המטרופולין) ו"מועצת מחנה דלהי" (בפיקוד הצבא ההודי).

דלהי הישנה (Old Delhi) הממוקמת על גדתו המערבית של נהר היאמונה (אחד מיובלי הגנגס), מיושבת ברציפות מאז המאה ה-6 לפני הספירה. מצויים בה כמה מהבניינים היפים והמפוארים בעולם - כמו המבצר האדום (Red Fort) ) ומסגד הג'אמה (Jama Masjid) ) הענקי. העיר נבזזה פעמים רבות בתולדותיה. ב-1857, בפרוץ המרד ההודי בבריטים, צרו עליה חיילים בריטים במשך ארבעה חודשים ולבסוף כבשוה.

ב-1912 החליטו השלטונות הבריטיים להעתיק את בירתם לדלהי, ולשם כך הוכרז על מבצע בנייה עצום ממדים - בנייתה של **דלהי החדשה**. רק בתחילת שנות ה-30 הסתיימה הבנייה והנציב העליון הבריטי עבר להתגורר בה. לאחר עצמאות הודו חוותה דלהי פריחה כלכלית, שהביאה לגדילה משמעותית באוכלוסייתה בעקבות הגירה של כפריים רבים אל העיר. עם זאת, התעצמות העיר תרמה גם לצפיפות רבה, פקקי תנועה וזיהום אוויר ולמצוקת דיור.

דלהי היא אחת הערים המפותחות ביותר בהודו מבחינה כלכלית, ומהווה את **המרכז הכלכלי של צפון הודו**. ההכנסה לנפש בדלהי, היא השלישית מבין כל מדינות הודו.



**מוסדות ממשל**: בניו דלהי ממוקמים מוסדות ממשלת הודו - מושב ומשרדי הממשלה המרכזית, משרד ראש הממשלה ומגוריהם של כל אנשי הממשל והצבא.

**תחבורה**: את העיר משרת נמל התעופה הבינלאומי אינדירה גנדי, נמל התעופה העמוס ביותר בהודו. בעיר פועלת הרכבת התחתית של דלהי הכוללת שישה קווים. בשנת 2004 נפתח בעיר הקו הראשון של רכבת תחתית. לנסיעות קצרות, נפוץ בעיר השימוש באוטו-ריקשה.

**יהודים**: הגיעו לדלהי באמצע המאה ה-20, בעיקר כסוחרים מקהילת בומביי. כיום מונה הקהילה המקומית היהודית של עדת "בני ישראל" משפחות בודדות, יש בית כנסת אחד ובית קברות יהודי. פרט לקהילה שוהים בדלהי משפחות ישראליות רבות וכן יהודים מהתפוצות שעובדים בעיר וכן מטיילים ומבקרים שדלהי היא תחנת מעבר עבורם.

בשנת 1993 נפתח בית חב"ד בדלהי על ידי שליחי חב"ד, באזור התרמילאים פאהארגאנג' Paharganj) ) המכונה גם המיין בזאר. בשנת 2010 נפתח בית חב"ד נוסף עבור המשפחות היהודיות הגרות בשכונה אחרת.

### **היסטוריה**

סביבותיה של דלהי ההיסטורית שימשו בעבר ערי בירה של ממלכות שונות בתת-היבשת ההודית. ירידתה מגדולה של האחרונה שבהן, האימפריה המוגולית, לאחר מות השליט אורנגזב, כיבושה וביזת הבירה, "שאה-ג'אהנבד", ב-1739 בידי השליט האפגני נאדיר שאה, נפילת העיר שוב, בידי האימפריה המרתית ולבסוף הכיבוש ושילטון הראג' הבריטי - כל אלו לא הפחיתו (וייתכן שאף חיזקו) את מעמדה של דלהי כעיר בעלת חשיבות פוליטית.

דלהי החליפה את כלכותה (Calcutta) ) כבירת הודו, הקולוניה הבריטית, ב-1911 ועשרים שנה מאוחר יותר הפכה העיר למקום מושבה של הממשלה.

בניית הבירה החלה בשנת 1912 בשטח 'גבעת ראיסינה' - מרחק קילומטרים ספורים מ"דלהי הישנה" והסתיימה ב-1929. שרידים היסטוריים שנותרו מתקופות קודמות משובצים ברחבי העיר החדשה.

ב-1927 הוחלט ואושר לקרוא לעיר "ניו דלהי" והשם שונה הפעם האחרונה ל-מועצה המוניציפלית ניו דלהי.

### **אתרי תיירות**

**כיכר קונאוט** Connaught Place) ): שמה הרשמי ראג'יב צ'וק Rajiv Chowk) ) והיא מכונה בפי המקומיים C.P. היא מהווה מרכז עסקים חשוב בדלהי. זוהי כיכר ענק, בסגנון ויקטוריאני, בעלת שלוש טבעות שנחלקת על ידי 8 רחובות רדיאלים המתחילים בטבעת הפנימית וממשיכים בקו ישר. יש בה סניפים של חברות מערביות והם שוכנים בבניינים חדשים ויפים שניצבים במעגל מסביב לגן ירוק הניצב במרכז הכיכר. בכיכר אפשר לקנות סחורות מכל הודו, החל משטיחים טיבטים וכלה בעבודות עץ מדרום הודו.

**שווקים וגינות**: בין ניו דלהי לשאר שטח המטרופולין חוצצים 7 פארקים, 5 גנים וחורש אורבני נרחב.

**מוזיאונים ועתיקות**:

* מוזיאון הרכבת הלאומי - אוסף קטרים, קרונות ופריטים הקשורים בהיסטוריה של מערכת הרכבות של הודו, אשר נוסדה במאה ה-19.
* המוזיאון הלאומי - בו אוסף ממצאים ארכאולוגיים של תרבות המאוריה מהמאות ה-2 וה-3 לפנה"ס וכן תצוגה של פריטים השייכים לתרבויות שבטיות.
* מצפה ג'נתר מנטר Jantar Mantar) ) - שטח בו בנה בשנת 1725 השליט מג'איפור (ג'אי סינג ה-2) אוסף של שעוני שמש ומכשירי מדידה אסטרונומיים המתנשאים לגובה רב.
* הגלריה הלאומית לאמנות מודרנית - מוזיאון לאמנות מודרנית שהוקם בשנת 1954 על ידי ממשלת הודו.

**מוסדות ממשל ומונומנטים:**

* ראג'פאט - השדרה הלאומית
* שער הודו India Gate) ) - אנדרטה לזכר חיילי צבא הודו אשר מתו במהלך המלחמה האפגנית. רחבות הדשא סביב השער ובקצה השדרה משמשות כמקום מנוחה ומפגש ובימי חג מאכלסות התקהלויות המוניות.
* ארמון הנשיא - משכנו הרשמי של נשיא הודו ממוקם בשיא גובהה של "גבעת ראיסינה" ומוקף מגרשים וגנים "מוגולים".
* בניין הפרלמנט - בו יושבים שני הבתים. זהו בניין סגלגל ומרשים ובו היכל מרכזי שקוטר כיפתו כשלושים מטרים.
* דלהי העתיקה - היא מתחם עירוני ססגוני, קצבי ועמוס במיוחד. האזור נמתח מן המבצר האדום שבמזרחה ועד לפאהרגאנג` (המיין בזאר) שבמערב. דלהי העתיקה מתאפיינת בצפיפות רבה, זיהום אוויר מהקשים בעולם ועם זאת, הרבה צבע, צלילים וריחות, מגוון שווקים והמוני תושבים המפגינים עליצות ושמחת חיים.
* המבצר האדום (Red Fort) - אחד המבנים הגדולים והמרשימים ביותר בעיר העתיקה של דלהי. המבצר נקרא כך בזכות אבני החול האדומות מהן בנויות חומותיו, המתנשאות לגובה 33 מטרים. מבנה הענק הוא שריד מפואר מתקופת השליטים המוגולים.
* צ`אנדני צ`וק (Chandni Chowk) - הרחוב הראשי של "אולד דלהי" שבקצהו המזרחי מצוי המבצר האדום, מספק מופע אנושי ססגוני וקצבי ומרשים. אמני רחוב, שווקים, רוכלים מכל סוג, ריקשות, תנועה, רעש ניחוחות תבלינים ועוד. בשעות הערב הופך הרחוב למרשים עוד יותר כאשר עומסי התנועה גוברים והצפיפות נעשית כמעט בלתי אפשרית.
* מסגד ג`מעה (Jama Masjid) - המסגד הגדול ביותר בהודו. החצר שלו יכולה להכיל עד כ-25,000 מתפללים בו זמנית. דרומית לאתר התפילה המרכזי עומד מגדל גבוה שמאוד מומלץ לטפס לפסגתו ממנה נשקף נוף מדהים של כל דלהי, הישנה והחדשה.

## **מומבאי**

מומבאי היא העיר הגדולה ביותר בהודו, המרכז המוניציפלי השני בהודו ו**אחת מחמש הערים הגדולות בעולם**. אוכלוסיית העיר מונה יותר מ-12 מיליון תושבים, ואוכלוסיית המטרופולין – יותר מ-18 מיליון תושבים, בצפיפות של כ-23 אלף נפש לקילומטר רבוע. מומבאי מהווה את **בירתה הכלכלית של הודו**, בהיותה מוקד של תעשייה, פעילות פיננסית ומסחר, ומקום משכנן של הנהלות של חברות ענק רבות. נוסף על כך, מומבאי היא מרכז של תעשיית הבידור ובפרט הקולנוע בהודו. העיר משמשת כבירת מדינת מאהאראשטרה.



**מומבאי או בומביי?**

השם מומבאי בשפת המקום מקורו בשמה של האלה האם ההינדית מומבה. בומביי היה התאמה של השם הפורטוגלי לאנגלית, שנתנו הבריטים לאחר קבלת העיר מן הפורטוגלים. בעליית המפלגה המראטהית לאומנית שיב-סאנה(אנ') לשלטון ב-1995, היא הודיעה על שינוי שם העיר ואימוץ שמה של האלה המקומית, מאחר שהשם בומביי הגיע מהעבר הקולוניאלי.

### **היסטוריה**

מומבאי ההיסטורית בנויה על ארכיפלג של שבעה איים. עד המאה ה-16 היו שבעת האיים של מומבאי מאוכלסים על ידי דייגים ועברו מיד ליד. במקום שלטו לפי סדר כרונולוגי - שליטים מקומיים, שליטים מוסלמים והפורטוגלים.

כאשר נישאה הנסיכה קתרינה מפורטוגל למלך הבריטי צ'ארלס השני היא העניקה לו את המקום כחלק מהנדוניה. צ'ארלס השני מסר את המקום לחברת הודו המזרחית הבריטית שניצלה את המעגן הטבעי ובנתה בו, בשנות ה-20 של המאה ה-18, נמל מסחרי. הנמל הביא לפיתוח מסחרי ולהתפתחות אורבנית והפך לשער הכניסה להודו ולמרכז יבוא הסחורות ויצוא חמרי הגלם של חברת הודו המזרחית.

ההתפתחות המסחרית הביאה לצורך בשטחי מסחר, מגורים ואחסון, ולצורך בתחבורה נוחה ולכן **מולאו התעלות הטבעיות שהפרידו בין שבעת האיים** עליהם שוכנת היום העיר והאיים הנפרדים הפכו לשטח אורבני רצוף.

מומבאי שוכנת בשפך נהר אולהאס, על חופה המערבי של תת-היבשת ההודית, באזור החוף המכונה קונקאן. העיר ממוקמת על האי סלסט, שאותו היא חולקת עם מחוז טיין. חלק ניכר מן העיר שוכן אך במעט מעל פני הים, עם גובה ממוצע הנע בין 10 ל-15 מטר מעל פני הים. צפונה של העיר הוא שטח גבעות והנקודה הגבוהה ביותר בעיר גובהה 450 מטר מעל פני הים. שטחה הכולל של העיר הוא 603 קמ"ר.

מומבאי יושבת על אזור סייסמי פעיל כיוון ששלושה קווי שבר עוברים בקרבתה. העיר מוגדרת כאזור III מבחינה סייסמית ומשמעות הדבר כי רעידת אדמה בעוצמה של עד 6.5 בסולם ריכטר צפויה באזור.

### **כלכלה ותעסוקה**

מומבאי היא העיר הגדולה בהודו. היא משמשת כמרכז כלכלי של המדינה. בעיר מועסקים כ-10% מכלל פועלי התעשייה במדינה, 40% מכלל הכנסות המדינה ממס הכנסה באות מן העיר, 60% מכלל הכנסות המדינה ממכסים מקורן במומבאי, 20% מכלל הכנסות המדינה מבלו מקורן בעיר, 40% מכלל סחר החוץ של המדינה מתנהל מן העיר מומבאי.

**ההכנסה הממוצעת לנפש במומבאי היא כמעט פי שלושה מן הממוצע הלאומי**. רבים מתאגידי הענק ההודים, בה ארבע חברות הנמנות עם 500 החברות הגדולות בעולם, קבעו את מטה החברה בעיר.

עד לשנות ה-80 של המאה ה-20 הייתה כלכלת מומבאי מבוססת בעיקר על תעשיית הטקסטיל והנמל הנמצאים בה, אולם מאז התפתחה כלכלת העיר והתגוונה לתחומים רבים אחרים, כולל **מפעלים הנדסיים, ליטוש יהלומים, תעשיית הבריאות וטכנולוגיית המידע**. במומבאי נמצא אף מרכז **המחקר הגרעיני באבהא** ורבות מן התעשיות המתמחות של הודו. זאת הודות למאגר אדיר של כוח אדם מיומן. בזכות אלה העיר אף משכה אליה תעשיות טכנולוגיה עילית, תעשיית חלל, אופטיקה, מחקר רפואי ואלקטרוניקה. כן פועלות בעיר מספנות ותעשיית אנרגיה בת-קיימא.

עובדים במגזר הציבורי, בין במשרדי הממשלה המרכזית, או הממשל המקומי, מרכיבים חלק משמעותי מכוח האדם של העיר. בעיר אף מאגר גדול של כוח אדם בלתי מיומן, או מיומן באופן חלקי, העובד בעבודת כפיים. הנמל ותעשיית הספנות אף הם מעסיקים בולטים בעיר. על פי הערכות בעיר פועלים אף **כ-15,000 מפעלים זעירים, השוכנים בחדר בודד**.

**תעשיית התקשורת** במומבאי מהווה אף היא מעסיק בולט. רוב תחנות הטלוויזיה של הודו ורשתות התקשורת של המדינה, וכן בתי ההוצאה לאור הבולטים בהודו, פועלים ממטות הנמצאים בעיר. מרכז תעשיית הסרטים ההודית הפופולרית, **בוליווד**, האחראית להפקת המספר הגדול ביותר של סרטים בעולם, נמצאת בעיר.

מאז שנת 1991 ידעה מומבאי צמיחה כלכלית מהירה, כמו גם שאר הודו. מעמד הביניים במומבאי אחראי יותר מכל לצמיחה מהירה זו, ככוח הצרכני הגדול ביותר בעיר. מומבאי דורגה בין עשרת מרכזי המסחר הגדולים בעולם.

### **דמוגרפיה**

מומבאי היא העיר המאוכלסת ביותר בהודו והשנייה בגודלה בעולם. יחס המינים הוא 838 (נקבות לכל 1,000 זכרים) בעיר גופא, 857 בפרברים, ו-848 במומבאי רבתי, כל המספרים נמוכים מהממוצע הארצי של 914 נשים לכל 1,000 גברים. יחס המינים הנמוך הוא בגלל המספר הגדול של מהגרים ממין זכר, שמגיעים לעיר לעבודה. השפה הרשמית של העיר היא מראטהי, והיא אשר מדוברת ומובנת על ידי רוב התושבים. הינדי, מובנת ומדוברת אף היא על ידי התושבים. השפה האנגלית משמשת בעיר לעסקים וללימוד בבתי הספר ובאוניברסיטאות.

בעיר אוכלוסייה מגוונת: 67% הינדואים, 19% מוסלמים, 5% בודהיסטים 4% נוצרים 4% ג'יינים ו-0.6% סיקים. גיוון תרבותי זה נוצר בעקבות התיישבות אנשים מכל רחבי הודו בעיר, ובשל האפשרויות העסקיות הרבות הקיימות בה ומושכות מהגרים רבים.

### **תחבורה עירונית**

התחבורה העירונית נעשית במערכת הרכבות הסאב-אורבניות, ברכבות המונורייל והמטרו שהחלו פעולתם ב-2014, באוטובוסים עירוניים, במוניות צהובות-שחורות (רגילות) וכחולות-לבנות (ממוזגות), במוטוריקשות בפרברים ובמעבורות במפרץ, לאלפנטה ולמומבאי החדשה. כביש אגרה שנבנה בשלבים בים לאורך החוף, וכביש מארין-דרייב מהווים את עורקי התחבורה המהירים בעיר.

### **אסונות ופיגועי טרור**

ב-14 באפריל 1944 פרצה שריפה באוניית משא של בעלות הברית שעגנה בנמל בומביי והביאה להתפוצצות כמות גדולה של חומרי נפץ ואמצעי לחימה שהובלו בה. ההתפוצצות גרמה למותם של לפחות 800 איש ולהרס רב בנמל וברובעי העיר שסביבו.

משנות ה-90 הייתה מומבאי יעד למספר פיגועי טרור, חלקם בהיקף גדול מאד. ב-1993 נהרגו למעלה מ-250 בני אדם בסדרת פיצוצים של מכוניות תופת בעיר, שבוצעו ככל הנראה על ידי ארגון פשע, בהכוונת גורמי טרור אסלאמיים שבסיסם בפקיסטן. ב-2003 נהרגו 19 אזרחים בפיצוץ רכבת בעיר. ב-2006 נהרגו 209 בני אדם בסדרת פיצוצים ברכבת התחתית, שבוצעו על ידי ארגון טרור אסלאמיסטי בשם לשקאר-א-טייבה. הפצצות הונחו בתוך סירי לחץ, שתרמו להגדלת אפקט הפגיעה שלהם.

ב-26 בנובמבר 2008 החלה בעיר מתקפת טרור משולבת בה נהרגו ונפצעו מאות אזרחים, הודים ומערביים. הפיגוע כלל מתקפה משולבת של מחבלים מתאבדים ומחבלים החמושים ברובים שהשתלטו על מספר מקומות, הרגו אזרחים ולקחו בני ערובה. המתקפה אירעה סימולטנית במספר מקומות בעיר, בהם: תחנת צ'האטראפאטי שיוואג'י, מלון טאג' מהאל, מלון אוברוי ובית חב"ד בעיר. בפיגועים נהרגו 173 אזרחים מתוכם 5 ישראלים, בהם זוג שלוחי חב"ד בעיר הרב גבי ורבקי הולצברג. כמו כן נפצעו מעל 300 בני אדם.

### **אתרי תיירות**

* **הפארק הלאומי סנג'אי גנדי**: ממוקם סמוך לעיר והוא מתפרש על כשישית משטח העיר. בפארק קיימת אוכלוסייה של חיות וכן נמרים בגן חיות קטן.
* **שלושה אתרי מורשת עולמית בחסות אונסק"ו**: תחנת צ'האטראפאטי שיוואג'י, מערות אלפנטה ומכלולי האדריכלות הוויקטוריאנית ואדריכלות האר דקו במומבאי.
* **שער הודו Gateway of India) ) -** המבנה הקולוניאלי המפואר, המתנשא לגובה של 25 מטר, משמש כסמלה של מומבאי. השער הוקם סמוך לנמל בשנות העשרים של המאה הקודמת לכבוד בואו של מלך אנגליה להודו. ליד השער נמצא מלון טאג' מהאל המפואר.
* **האי אלפנטהElephanta Island) )** - אי הנמצא כתשעה קילומטרים צפונית-מזרחית משער הודו, בלב הנמל, והוא מכיל סדרה של מקדשים-מערות שנחצבו בסלע הבזלת השחור. המקדש המרכזי מוקדש לאל שיבה ויש בו פסל בגובה של שישה מטרים של שיבה בעל שלושת הפרצופים – האל ההורס, האל הבורא והאל המשמר. לאורך השביל המוביל למקדשים החצובים מדלגים קופים קטנים והאי עצמו מכוסה בצמחייה עשירה, ובה עצי מנגו ודקלים. ההפלגה לאי אורכת כשעה.
* **תחנת הרכבת ויקטוריה** - בניין קולוניאלי שנראה כמו ארמון שנבנה על ידי אדריכל חסר גבולות - צריחים ומגדלים, תבליטי חיות, חלונות צבעוניים וקישוטים גותיים רבים אחרים.
* **חוף צ'אופאטי** - זוהי הודו בזעיר אנפין, ותושבי מומבאי מגיעים בהמוניהם, בעיקר בערבים ובסופי שבוע, כדי לטייל עם בני המשפחה, להסתפר או להתגלח, לאכול בדוכני הרחוב הרבים, ללקק גלידה, לרכוב על סוסי פוני, לקבל ייעוץ אסטרולוגי, להסתחרר בגלגל ענק וליהנות משלל פעילויות נוספות.
* **המכבסה הגדולה** - מקום בו אלפי אנשים מכבסים את בגדיהם. המתחם הענקי מורכב מתאי בטון שביניהם זורמות תעלות מים. הכובסים טובלים את הבגדים והבדים במים, חובטים אותם שוב ושוב, שוטפים ומניחים לייבוש בשמש. התצפית הטובה ביותר בפעילות הזאת היא מהגשר שמעל פסי הרכבת בתחנת Mahalaxmi

**אוכל**: מומבאי ידועה במסעדות מצוינות, ויש בה גם לא מעט מסעדות מערביות, למי שזקוק לפסק זמן מקארי. אחת המוצלחות היא Delhi Darbar שמגישה מנות טנדורי מצוינות.

**קניות**: במומבאי יש חנויות רבות וקניונים, שהגדול בהם הוא Phoenix Mall, המציע מאות חנויות בגדים, צעצועים ואלקטרוניקה.

שווקים:

* שוק העתיקות.
* שוק הגנבים (השם הוא ככל הנראה שיבוש של המילה ההינדית שפירושה רעש).
* שוק הדגים, שפועל בשעות הבוקר המוקדמות ברציף Sassoon שבנמל.